Шредер Рихард Рихардович\nТаваллуд топган сана: 15 oktabr 1867 йил\nВафот этган сана: 27 aprel 1944 йил\nРихард Рихардович Шредер – кўзга кўринган агроном, олим, Марказий Ўрта Осиё ҳудудида Илмий тадқиқот институтининг биринчи асосчиларидан, боғдорчилик, узумчилик ва вино иши бўйича 42 йил мобайнида фаолият юритди. Шредер экиладиган маҳаллий бўғдойларнинг 1000 дан ортиқ навини текширган, Ўрта Осиёда ўстирилаётган бўғдойлардан ҳосилдорларини ажратиб олган.\nРихард Рихардович 1867 йил 15 октябрда Москвада туғилган, Уни отаси Рихард Иванович Шредер, Петровскийдаги ер ва ўрмон хўжалиги академияси профессори бўлган.\n1887 йил гимназияни битириб, Рихард Рихардович Москва университетининг физика-математика факультетига ўқишга киради ва 1891 йил биринчи даражали диплом билан битиради. 1894 йил Петровский қишлоқ хўжалиги академиясини муваффақиятли тамомлагач, зироатчилик департаметига ишга қабул қилинади.\n1895 йилдан 1900 йилгача хусусий зироатчилик кафедрасида ассистент сифатида Шредер проф. Д.И.Прянишник раҳбарлиги остида бир қанча ишларни амалга оширди ва қишлоқ хўжалиги Энциклопедияси ҳақида ва бошқа бир қатор мақолаларни нашр этди. Улар қаторида: «Кузги ғаллаларни фосфор билан ўғитлаш хусусияти», «Бошоқларда остлар муаммоси аҳамияти», «Олий навли ўсимликларни оқсиллар билан синтезлаш муаммоси » ва бошқалар.\n1900 йил баҳорида Москва университетида магистрлик имтиҳонини топширди, приват-доцент унвонини олиб, Германия ва Швейцария хизмат сафарига жўнатилди.\nЧет эл сафаридан қайтган олим ва тадқиқотчи Рихард Рихардович қишлоқ хўжалиги ёрдадами зарур бўлган жойларга боришни ўзига маъқул кўрди.\n1902 йил якунида 1898 йил ташкил этилган Қишлоқ хўжалиги вазирлиги уни Туркистон қишлоқ хўжалигида илмий ишлар раҳбари ва мудири этиб тайинланди. Тошкентдан 16 километрда узоқда жойлашган Чимкентнинг Аччи қишлоғида эди.\nРоссия тўқимачилик саноати томонидан пахта бўйича станция ташкил этилди.Биринчи ўринда асосий эътиборни маҳаллий пахта навларига қаратилди. Туркистонга келган Р.Шредер асосан европача (инглиз, француз, немис ва итальян тилларни) яхши ўзлаштирганди. У биринчи навбатда маҳаллий урф-одатлар ва анъаналарни, ўрта асрда ерга ишлов бериш сири ва турли хил етиштириш селекциясини ўрганди.\nР.Шредер ўзининг йирик тадқиқот ишлари билан АҚШда ҳам танилишга улгурди. 1911 йил АҚШда қишлоқ хўжалиги бўйича Халқаро конгрессда ўтказилади, унда олим иштирокчи сифатида таклиф этилади. У ердан Шредер бой таассуротлари билан қайтади. 1912 йилда маҳаллий матбуотда хабар беришича, Туркистон қишлоқ хўжалиги жамоати президенти Р.Шредер мажлислар залида мевашунослик хусусида “Калифорния мевашунослиги” мавзусида катта доклад ўқиди.\n1935 йил Марказий ижро қўмитаси аъзоси;\n1935 йил Бутуниттифоқ қишлоқ хўжалиги фанлари Академиясининг ҳақиқий аъзоси;\n1943 йил Ўзбекистон Фанлар Академияси ҳақиқий аъзоси;\n1936 йил Р.Р.Шредер қишлоқ ҳўжалиги фанлари бўйича докторлик илмий даражаси унвонига эга бўлди.\n1902 йилдан умрининг охиригача Туркистон қишлоқ хўжалиги тажриба станцияси (ҳозирги академик Р.Р.Шредер номидаги Боғдорчилик, узумчилик ва виночилик институти) раҳбари бўлган. Туркистон қишлоқ хўжалиги жамияти президенти (1904-1918 йилларда). Туркистон халқ университетини ташкил этишда фаол қатнашган (1918), Ўрта Осиё университети қишлоқ хўжалиги факультетининг биринчи декани ва профессор Шредер раҳбарлигида ғўза, дон, мева, резавор-мева, сабзавот экинлари, пиллачилик ва бошқалар соҳаларда кенг қамровли тадқиқотлар олиб борилди, айниқса, боғдорчиликка катта аҳамият берилди.\nР.Р.Шредер 1944 йил 27 апрел 77 ёшни қаршилаб бу дунёни тарк этади ва Тошкентдаги Боткин қабристонига қўйилади.\nКузги буғдойнинг «Қора калтак» ёки №584 навини, ғўзанинг ўз даврида машҳур, тезпишар №1306 ёки «Шредер» навини яратган. Мевали ўсимликлар коллекциясини ташкил этиб, олма, нок ва бошқаларнинг 200 дан ортиқ навини ўрганган. Унинг ишини кейинчалик ўғли А.Г.Шредер (Аргус, Тошкент боровинкаси, Тошкент кальвили, Пскент олмаси ва бошқа навлари яратган), набираси Е.А.Шредер (Чўлпон, Гўзал, Олтин олма ва бошқа навлар муаллифи) давом эттирди.\nИнститутда чиқарилган серҳосил узум «Шредер эртагиси», қулупнай «Шредер хотираси»), олма («Шредер ренети») навлари унинг номи билан аталган.\nБогдорчилик, узумчилик ва виночилик илмий текшириш институтининг 100 йиллиги муносабати билан институт марказий биноси олдида бронза ҳайкали ўрнатилган (2001). «Буюк хизматлари учун» ордени билан мукофотланган (2004).\n2013 йилдан бошлаб Марказий Осиёдаги энг қадимги боғдорчилик, узумчилик ва виночилик бўйича Ўзбекистон илмий-тадқиқот институти академик Р.Р. Шрёдер академик Маҳмуд Мирзаевнинг номи билан аталган.


2017 йилда кимларга ҳайкал ўрнатилади - 01.03.2017, Sputnik Ўзбекистон\nТарихда из қолдирган буюк шахсларнинг мероси, амалга оширган ишлари ҳамиша тилга олинади ва асло унутилмайди. Улар хотирасига ҳурмат тариқасида ҳайкаллар... 01.03.2017, Sputnik Ўзбекистон\n18:34 01.03.2017 (янгиланди: 18:49 01.03.2017)\nМосквада, шунингдек, Россия империяси жиноят қидирув бўлими бошлиғи бўлиб ишлаган, рус Шерлок Холмси деб танилган Аркадий Кошко, Москва ва бутун Руснинг 16 патриархи ҳамда машҳур инглиз драматурги Уильям Шекспирга ҳайкал ўрнатилиши кўзда тутилган.\n© press-service.uz2016 йил 2 сентябрда вафот этган, мустақиллик асосчиси, давлат арбоби, Ўзбекистоннинг Биринчи Президенти Ислом Каримовга атаб биратўла икки давлат - Ўзбекистон ва Россияда ҳайкаллар ўрнатилади. Ўзбекистонда Тошкент ва Самарқанд шаҳарларида, Россияда эса Москвада Ислом Каримов ҳайкалини ўрнатиш режалаштирилган.\n2016 йил 2 сентябрда вафот этган, мустақиллик асосчиси, давлат арбоби, Ўзбекистоннинг Биринчи Президенти Ислом Каримовга атаб биратўла икки давлат - Ўзбекистон ва Россияда ҳайкаллар ўрнатилади. Ўзбекистонда Тошкент ва Самарқанд шаҳарларида, Россияда эса Москвада Ислом Каримов ҳайкалини ўрнатиш режалаштирилган.\n© records.suБу йил Ўзбекистон халқ артисти Комилжон Отаниёзовнинг 100 йиллик юбилейи нишонланади. Ушбу тадбир доирасида Хоразмда Комилжон Отаниёзов номи билан аталган замонавий ижод маркази яратиш ва марказ ҳудудида ҳофиз ҳайкали ўрнатилиши режаштирилган.\nБу йил Ўзбекистон халқ артисти Комилжон Отаниёзовнинг 100 йиллик юбилейи нишонланади. Ушбу тадбир доирасида Хоразмда Комилжон Отаниёзов номи билан аталган замонавий ижод маркази яратиш ва марказ ҳудудида ҳофиз ҳайкали ўрнатилиши режаштирилган.\n© uz24.uzЭркин Воҳидов\n2016 йил 30 май куни оламдан ўтган атоқли шоир ва адиб, таниқли давлат ва жамоат арбоби, Ўзбекистон Қаҳрамони Эркин Воҳидовга ҳайкал ўрнатилади. Бу ҳақда 2016 йил 7 декабрда Ўзбекистон президенти Шавкат Мирзиёевнинг қарори эълон қилинган. Ҳужжатда Эркин Воҳидов ўзбек адабиёти ва маданияти ривожига унутилмас ҳисса қўшганлиги таъкидланган.\n© Новости Узбекистана2016 йилнинг 5 ноябрь куни вафот этган шоир, Ўзбекистон мадҳияси муаллифи Абдулла Ориповга Қарши шаҳрида ҳайкал ўрнатилади. Ўзбекистон президенти Шавкат Мирзиёев Қашқадарёга сафари давомида Ўзбекистон Қаҳрамони Абдулла Орипов ҳайкали лойиҳаси билан танишди. Давлат раҳбари ҳайкал лойиҳасини такомиллаштириш, бу ерда Абдулла Орипов номидаги мактаб ва унинг ижодига бағишланган музей ташкил этиш зарурлигини таъкидлади.\n2016 йилнинг 5 ноябрь куни вафот этган шоир, Ўзбекистон мадҳияси муаллифи Абдулла Ориповга Қарши шаҳрида ҳайкал ўрнатилади. Ўзбекистон президенти Шавкат Мирзиёев Қашқадарёга сафари давомида Ўзбекистон Қаҳрамони Абдулла Орипов ҳайкали лойиҳаси билан танишди. Давлат раҳбари ҳайкал лойиҳасини такомиллаштириш, бу ерда Абдулла Орипов номидаги мактаб ва унинг ижодига бағишланган музей ташкил этиш зарурлигини таъкидлади.\n© Sputnik / РИА Новости / Фотобанкка ўтишМосквада машҳур рус адиби, драматурги, театр режиссёри ва актёри Михаил Булгаковга атаб ҳайкал ўрнатилади. Булгаковнинг "Уста ва Маргарита", "Итюрак", "Оқ гвардия", "Иван Васильевич" каби асарлари ҳали-ҳануз ўқувчиларни ўзига ром этиб келади.\nМосквада машҳур рус адиби, драматурги, театр режиссёри ва актёри Михаил Булгаковга атаб ҳайкал ўрнатилади. Булгаковнинг "Уста ва Маргарита", "Итюрак", "Оқ гвардия", "Иван Васильевич" каби асарлари ҳали-ҳануз ўқувчиларни ўзига ром этиб келади.\n© Sputnik / Михаил ТрахманШу йил ноябрида рус болалар адабиётининг асосчиси деб ҳисобланувчи ёзувчи ва шоир Самуил Маршак таваллудига 130 йил тўлади. Шу муносабат билан Москва шаҳрида, у яшаган уй яқинидаги майдонда шоир ҳайкали ўрнатилади.\nШу йил ноябрида рус болалар адабиётининг асосчиси деб ҳисобланувчи ёзувчи ва шоир Самуил Маршак таваллудига 130 йил тўлади. Шу муносабат билан Москва шаҳрида, у яшаган уй яқинидаги майдонда шоир ҳайкали ўрнатилади.


АҚШНИНГ ЎЗБЕКИСТОНДАГИ ЭЛЧИСИ ЖИЗЗАХ ВИЛОЯТИДАГИ SILVERLEAFE АГРОКЛАСТЕРИГА ТАШРИФ БУЮРДИ - Silverleafe\nАҚШНИНГ ЎЗБЕКИСТОНДАГИ ЭЛЧИСИ ЖИЗЗАХ ВИЛОЯТИДАГИ SILVERLEAFE АГРОКЛАСТЕРИГА ТАШРИФ БУЮРДИ\n2021 йил 13 февралда АҚШнинг Ўзбекистондаги элчиси Дэниэл Розенблюм Жиззах вилояти Пахтакор туманидаги Silverleafe агрокластеридаги дала шийпонига ташриф буюрди. У кластер бош директори Дэн Паттерсон билан учрашди. Улар ўртасида АҚШ-Ўзбекистон қўшма лойиҳасининг ривожланиш натижалари ва 2021 йилга мўлжалланган режалар ҳақида икки соатлик суҳбат бўлиб ўтди.\nДэн Паттерсон агрокластер ҳудуди бўйлаб таништирув экскурсиясини ўтказди, шунингдек АҚШ дипломатик ваколатхонаси раҳбари билан бир қатор муҳим иқтисодий ва ижтимоий масалаларни кўтарди. Сўнгги бир йилда кластернинг технопарки қанчалик аҳамиятли даражада ўсгани қайд этилди. Бу 2020 йилда механизациялашган йиғим-терим ишларини кенг жорий қилишга ва ҳосилни қўлда теришни деярли 95%-га қисқартиришга имкон берди.\nҚайд этилишича, Silverleafe инвестицион лойиҳанинг Ўзбекистонда муваффақиятли ривожланиши кўрсаткичидир. Пандемияга қарамай, бу ерда ишлар жадал ривожланиб бормоқда. Президент Шавкат Мирзиёев томонидан олиб борилаётган ислоҳотларга амал қилиб, америкалик таъсисчилар янги технологияларни жорий этишга алоҳида эътибор қаратишади ва уларнинг таркибий қисмларини ягона рақамли тизимга боғлашади.\nКомпаниянинг фалсафаси – мамлакатда ижобий ўзгаришларни яратиш, инновацион технологияларни ривожлантириш, бу билан аҳолининг турмуш даражасини оширишдан иборат. Бу ерда ижтимоий ва гендер масалаларига катта эътибор қаратилмоқда.\nБелгиланган вазифаларни амалда ҳаётга тадбиқ этишнинг намунаси сифатида, бу ерда аёлларни тадбиркорликка фаол жалб қилиш ва агро-сектор соҳасидаги малакаларни эгаллашга қаратилган ишлар бошланди. Silverleafe-да хорижлик мутахассислар томонидан ўқитилган ва ҳозирда катта ўлчамдаги замонавий қишлоқ хўжалиги ускуналарини бемалол бошқарадиган оператор-қизлар ишлайди.\nДалалардаги ишлардан ташқари, Silverleafe компанияси бошқа инвестиция соҳаларида ҳам яхши натижаларга эришди. Улардан бири логистика лойиҳасидир, иккинчиси эса пахта ва тўқимачилик саноати соҳасида Ўзбекистон билан ишбилармонлик алоқаларини ўрнатиш ва кенгайтиришдан жуда манфаатдор бўлган йирик халқаро брендлар билан яқин ҳамкорликни назарда тутади. Суҳбат давомида элчи Розенблюм, пандемия ҳамда 2020 йилдаги ва 2021 йил бошидаги барча қийинчиликларга қарамай, америкалик ишбилармонларнинг Ўзбекистондаги шижоати ва фаоллиги учун самимий ҳурмат билдириб, Silverleafe фаолиятининг натижаларидан ғурурланишини таъкидлади.\nУчрашув давомида Дэн Паттерсон ва АҚШ элчихонаси раҳбари бир қатор таълим ва ижтимоий лойиҳаларда ҳамкорлик қилиш тўғрисида келишиб олдилар. Учрашувда болаларнинг саратон касаллигини даволаш усуллари ва амалиётини ривожлантиришга ёрдам кўрсатишда икки мамлакатнинг бирлашишига алоҳида эътибор қаратилди. Эслатиб ўтамиз, 2018 йилда Дэн Паттерсон Ўзбекистонга келганида, Теннесси штатининг Мемфис шаҳридаги болалар саратони бўйича энг йирик ”St. Jude” илмий-тадқиқот маркази ва Ўзбекистон Соғлиқни сақлаш вазирлиги ўртасида музокараларни бошлашда ташаббус кўрсатган. Натижада, «Гематология ва қон қуйиш илмий-тадқиқот институти» учун тадқиқот маркази ва Silverleafe компанияси билан яқиндан ҳамкорлик қилаётган “Ezgu Amal” хайрия фонди томонидан таълим бериш ва замонавий амалиётни жорий этиш соҳасида ҳамкорлик ишлари амалга оширилди. АҚШ элчихонаси Silverleafe компанияси билан биргаликда Жиззах шаҳридаги 29-Меҳрибонлик уйида тарбияланувчи қизга юз соҳасидаги ўсмани даволашга ёрдам беришда иштирок этади.\nАҚШ дипломатик ваколатхонаси раҳбари Дэниэл Розенблюм ва Silverleafe компаниясининг бош директори Дэн Паттерсон ўртасидаги учрашув якунлангандан сўнг, томонлар ўзаро қўллаб-қувватлаш, олиб борилаётган фаолиятни маҳаллий ва халқаро оммавий ахборот воситаларида ёритиш ва икки мамлакат ўртасидаги муносабатларни фаол ривожлантириш тўғрисида ҳамда таълим, тиббиёт ва спорт соҳасидаги янги гуманитар лойиҳаларни амалга ошириш ҳақида келишиб олдилар.


АСОРАТИ ХАВФЛИ КАСАЛЛИКЛАР\nМутахассис огоҳлантиради Юртимизда куз фасли келиши билан об-ҳаво совий бошлайди. Ёғингарчилик мавсумида грипп ва юқори нафас йўлларининг ўткир респиратор касалликлари авж олади. Айниқса, грипп касаллиги ўзининг хавфли асоратлари билан кўнгилсиз ҳолатларга олиб келади. Шунингдек, мазкур хасталик оммавий жойларда тез тарқалиши билан инсон саломатлигига путур етказади. Грипп – ўткир юқумли вирусли касаллик бўлиб, юқори нафас йўлларининг зарарланиши билан кечади.\nУ мавсумийликка хос бўлиб, асосан куз, қиш, баҳор ойларига тўғри келади. Барча ёшдаги кишилар, айниқса, заиф (нимжон) болалар, кексалар, ҳомиладор аёллар ҳамда сурункали хасталиклари бўлган ва тамаки чекувчи шахсларга тез юқади ҳамда оғир асоратларга олиб келади.\nЮқиш йўллари ва келтириб чиқарувчи омиллари:\n- ҳаво ҳарорати пасайиши;\n- юқори нафас йўллари яллиғланиш касалликларининг кўплиги;\n- организмдаги витаминлар танқислиги;\n- ҳаво-томчи йўли орқали юқади;\n- бемор акса урганда, йўталганда, гапирганда сўлак томчилари билан грипп вирусларини атроф-муҳитга тарқатади.\n* тана ҳарорати (39-40 даражагача) кўтарилиши;\n* эт увишиши;\n* танглай муртаклари қизариши;\n* бош, пешона, энса ва мушакларда оғриқ;\n* бурун битиши, оғриқли йўтал.\nХалқ орасида: "Грипп кечиши билан эмас, асорати билан хавфли", деган фикр бежиз айтилмаган. Баъзилар касалликка эътиборсизлик билан қараб, ўз билганича даво муолажаларини ўтказишади. Натижада қўйидаги асоратлар кузатилади:\n* ўпка тўқималари яллиғланиши (зотилжам);\n* мия пардаси ва моддаси яллиғланиши (менингит);\n* қулоқ яллиғланиши (менингоэнцефалит);\n* бурун ёндош бўшлиқлар яллиғланиши (синусит).\nкасаллик аломатлари кузатилганда, шифокорга ўз вақтида муро-жаат қилиб, даво муолажаларини олиш керак;\nбеморларга малина, лимон ва асал қўшилган чой, иссиқ сут, наъматак дамламаси ичиш тавсия этилади.\n* тўрт қаватли докадан тикилган ниқобдан фойдаланиш;\n* яшаш хоналарини шамоллатиб, исириқ тутатиб туриш;\n* дезинфекция моддалари ёрдамида намли тозалов ишларини ўтказиш;\n* очиқ ҳавода сайр қилиш;\n* гриппга қарши эмлатиш;\n* даво муолажаларини фақат шифокор тавсиясига кўра ўтказиш;\n* оила аъзоларининг бирортасида грипп касаллиги гумон қилинганда уни ишга, жамоат жойлари ва ўқув-тарбия муассасаларига юбормаслик;\n* кун тартибига риоя қилиш, ҳаракатли машқлар, қуёшда танани тоблаш, сув муолажалари билан мунтазам равишда шуғулланиш;\n* мавсумга мос кийиниш;\n* мева ва сабзавотлардан истеъмол қилиб туриш керак.\nАгар юқорида айтиб ўтилган тавсияларга ўз вақтида риоя қилинса, касалликнинг олди олиниб, хасталик кенг тарқалмаслигига эришилади.\nШунингдек, яна бир асорати хавфли бўлган ботулизм касаллигидир.\nУшбу хасталик овқатдан заҳарланишнинг энг оғир тури ҳисобланиб, аксарият ҳолларда уй шароитида тайёрланган помидор, бодринг, бақлажон икраси ва бошқа консерва маҳсулотларини истеъмол қилиш натижасида юзага келади. Ботулизм микроби консерваланган озиқ-овқат маҳсулотларида кислородсиз муҳитда тез кўпаяди. Унинг яширин даври 2 соатдан 3-4 кунгача чўзилади.\nКасалликни келтириб чиқарувчи омиллар:\n- уй шароитида тайёрланган помидор, бодринг, бақлажон икраси ва бошқа консерва маҳсулотларида кўпаяди;\nуй шароитида тайёрланган консерва маҳсулотларини баъзан ютмаганда ҳам касалланиб қолиш мумкин.\n* кўнгил айниши;\n* қайт қилиш;\n* кўз хиралашиши;\n* жисмлар иккита бўлиб кўриниши;\n* ютиш ва гапириш қобилияти сусайиши, қорин соҳасида оғриқ бўлиши;\n* бўйин ва оёқ мушакларининг заифлашиши;\n* бемор юришга қийналиши.\n* касалликни хонадон шароитида ўз билганича даволаш қатъиян ман этилади;\n* овқатдан заҳарланишларнинг илк белгилари пайдо бўлса, дарҳол шифокорга мурожаат қилиш керак.\nХонадон шароитида консерва тайёрлаш технологияси ва етарлича санитария-гигиена қоидаларига амал қилиш имконияти мавжуд эмас. Бир сўз билан айтганда, уй шароитида тайёрланган консервалар истеъмол учун кафолатли, деб бўлмайди.\n- помидор, бодринг, бақлажон икралари каби консерва маҳсулотларини хонадон шароитида тайёрламаслик;\n- кўча-кўйларда сотилаётган консерва маҳсулотларини харид қилмаслик;\n- савдо дўконларидан консерва маҳсулотларини харид қилганда, ёрлиғи, қайси корхона томонидан ишлаб чиқарилганлиги, санаси ҳамда яроқлилик муддатига эътибор бериш;\n- харид қилинган консерва банкаларни очишдан олдин уни чайқамасдан кўздан кечириш, яъни банкадаги суюқлик тиниқлигига, маҳсулот эзилмаганлигига эътибор бериш;\n- консерва банкасининг қопқоғи шишган, очилиб кетган, тиниқлиги бузилган ва бошқа кўрсаткичлардан бирортасини сезсангиз, бундай маҳсулотни истеъмол қилмаслик тавсия этилади.\nХулоса қилиб айтганда, ботулизм касаллиги инсон ҳаётига хавф солувчи хасталик ҳисобланади. Албатта, юқоридаги тавсияларга риоя қилиб, ўз саломатлигингизга эътибор берсангиз, фойдадан ҳоли бўлмайди.\nДилором ТУРСУНОВА, Соғлиқни сақлаш вазирлиги санитария-эпидемиология назорат бош бошқармаси бошлиғининг ўринбосари.\n№ 42, 13.10.2017 « орқага


09:52 / 11.09.2021\nГидрометеорология хизмати маркази эртага, 12 сентябр куни қандай об-ҳаво кутилаётганини маълум қилди.\nТошкент шаҳри. Ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 13-15 даража илиқ, кундузи 28-30 даража иссиқ бўлади.\nҚорақалпоғистон Республикаси ва Хоразм вилояти. Ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 7-12 даража илиқ, кундузи 23-28 даража иссиқ бўлади.\nБухоро ва Навоий вилоятлари. Ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 25-30 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 25-30 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 30-35 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 23-28 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, ўзгариб туради, баъзи жойларда ёмғир ёғади. Шамол шарқдан 7-12 м/с тезликда эсади. Ҳарорат кечаси 7-12 даража, кундузи 15-20 даража илиқ бўлади.\n21 октябр куни Ўзбекистонда кутилаётган об-ҳаво маълумоти\n09:05 / 20.10.2021\n08:12 / 20.10.2021\n20 октябр куни шимолий ҳудудларга салқин ҳаво массалари кириб келишни бошлайди\n20 октябр куни Ўзбекистонда кутилаётган об-ҳаво маълумоти


Депутат долларни «қора бозор»да алмаштиришга мажбур бўлди » Sangzor.uz - Жиззах янгиликлар портали\nSangzor.uz - биз сизга яқинмиз! » Breaking news » Депутат долларни «қора бозор»да алмаштиришга мажбур бўлди\nBreaking news / Иқтисодиёт / Жамият\nРасул Кушербаев Марказий банкни дам олиш кунлари валюта айинбошлаш шохобчалари ишламаслиги туфайли одамларни валютани «қора бозорда» алмаштиришга мажбур қилаётганликда айблади. Депутат гувоҳлар иштирокида 50 долларни кўчада алмаштирди. «Ҳар қандай вазиятда ҳам фуқаролар ҳуқуқбузарлик қилмасликлари учун уларни шуни қилишга мажбур қилувчи барча сабаблар бартараф этилиши шарт», — дея таъкидлади у.\n«Марказий банк мана шу шароитни қилиб бермагани учун фуқаролар жавобгар бўлиб кетадиган аҳволда турибди. Яъни, Марказий банк яратиб қўйган тизими оқибатида „қора бозор“ йўқолмаяпти… Шунча пайтдан бери жавобгар бўлиб кетган фуқаролар бўлса, ҳаммасининг номидан МБга каттадан-катта раҳмат, шулар сабабчи бўлган», — дея таъкидлади Расул Кушербаев.\n«Агар чет эллик турист келса, шанба якшанба куни расвоси чиқар экан. Мен Ўзбекистонда юриб, 1 соатдан бери шу аҳволда юрибман. Бу шармандалик-ку… Ишонгим келмайди. Наҳотки, шанба, якшанба куни кассаларни, айирбошлаш шохобчаларини ишлатиб қўйиш қийинми?», — дея савол билан юзланди у.\nРасул Кушербаев: Ўзимизга яхши баҳо берамиз, чунки «ерни чуқурроқ ҳайдаяпмиз»


Душанбега инсон ҳуқуқлари бўйича тавсиялар берилди\nЖенева Кенгашида АҚШ вакили Би-би-си мухбири Ўринбой Усмоновга нисбатан эълон қилинган айбловлар олиб ташланишини тавсия қилди.\n3 октябр куни Женевада БМТ Инсон ҳуқуқлари Кенгаши мажлисида юқори даражали Тожикистон ҳайъатининг ҳисоботи тингланди.\nАйтиш лозимки, Тожикистон ҳукумати Женева Кенгашига илк бор шундай мукаммал бир ҳисоботни тақдим этмоқда.\nҲисобот муҳокамаси чоғида дунё давлатларидан қатнашган вакиллар Тожикистон ҳукуматига бу мамлакатда инсон ҳуқуқлари билан боғлиқ вазиятни халқаро стандартларга мослаштириш борасида бир неча тавсиялар берди.\nЖумладан, Тожикистон ҳукуматининг Адлия тизими ва қонунчиликни яхшилашга қаратилган ҳаракатларини олқишлаган АҚШ вакили Жон Мариз тожик расмийларига бешта тавсия берди.\nТожикистондаги Би-би-си мухбири Ўринбой Усмоновга нисбатан эълон қилинган айбловларни олиб ташлашга оид тавсия улардан биридир.\nАмерикалик вакил, шунингдек, ўз давлати Тожикистон шимолида бундан тўққиз ой аввал ҳибсга олинган Муҳаммадюсуф Исмоилов тақдиридан ҳам хавотирда эканини маълум қилди.\nТожикистонда яқинда қабул қилинган “Фарзандлар тарбиясида ота- оналар масъулияти тўғрисидаги қонун” айрим бандларини танқид қилган Жон Мариз, жумладан, Тожикистон ҳукуматини аёлларнинг рўмол ўрашини тақиқлаган қарори ва дин уламолари томонидан қабул қилинган аёлларнинг масжидда намоз ўқишларини тақиқлайдиган фатвосини ҳам бекор қилишга чақирди.\nҲисобот муҳокамасида қатнашган Россия вакили Михаил Лебедев Тожикистон ҳисоботини ижобий баҳолаб, ҳукуматнинг одам савдоси ва қашшоқликка қарши курашишга янада жиддийроқ эътибор беришни тавсия қилди.\nШвейцария вакили эса Тожикистонда қочқинлар ҳуқуқлари ҳимояланиши зарурлиги ҳамда оиладаги зўровонликларга қарши қонун қабул қилинишига чақирди.\nАснода Канада ва ғарб бир неча давлати вакиллари Тожикистонда болалар меҳнатидан фойдаланишга оид ҳолатлардан ташвиш билдириб, бунга чек қўйиши борасида тожик ҳукуматига айрим тавсиялар берди.\nТожикистон президенти ҳузуридаги Стратегик тадқиқотлар маркази раиси Суҳроб Шарипов Женева Кенгашидаги дипломатик суҳбатларга муносабат билдирар экан, “маслаҳат характерига эга бўлган бундай тавсияларнинг кўпи бемаъни” эканини таъкидлади. Шуни назарга олган ҳолда, унингча, мустақил давлат саналмиш Тожикистон бу тавсияларнинг ҳаммасини бажариши шарт эмас.\n- Гап шундаки, ғарб давлатлари тавсия қилаётган сўз эркинлиги ва инсон ҳуқуқларининг риоя қилиниши ва ҳоказоларнинг ҳаммаси Конституциямизда, қонунчилигимизда бор. Маслаҳат характерига эга бўлган бундай беъмани тавсияларни бераётганларнинг кўпчилиги Тожикистон дунё харитасининг қаерида жойлашгани, қандай маданият ва қандай сиёсий тузумга эгалигини билмайди ва ҳаводан олиб гапираверади. Шуни назарга олган ҳолда, бу тавсияларни бажаришга зарурат сезмаймиз, - деди тожик расмийси Суҳроб Шарипов.\nШу ўринда айтиш лозимки, Ер юзида инсон ҳуқуқлари билан боғлиқ вазиятни кузатиб бораётган кўплаб халқаро ташкилотлар ўз йиллик ҳисоботларида тожик жамиятида болалар ва аёллар ҳуқуқлари, матбуот эркинлиги билан боғлиқ вазиятдан ташвиш билдириб, Тожикистон ҳукуматига айрим тавсиялар ҳам бериб келади. Лекин, кузатувларга кўра, тожик расмийлари бундай тавсияларни ҳеч қачон жиддий қабул қилмаганлар.\nМустақил таҳлилчи Раҳматулло Валиев фикрича, БМТ ва бошқа бир қатор халқаро ташкилотларга аъзо бўлиб кирган Тожикистон ташкилот ва унга аъзо давлатлар тавсияларини инобатга олиши ва энг зарурларини эса баражриши лозим.\n- Тожикистон БМТ ва бошқа шу каби ҳуқуқий ва молиявий институтларга аъзо саналади. Ундан ташқари, Тожикистон БМТнинг инсон ҳуқуқлари бўйича бир қатор ҳужжатларини ратификация қилган ва бир қатор мажбуриятларни ўз зиммасига олган. Шу нуқтаи назардан, мамлакатдаги инсон ҳуқуқлари билан боғлиқ вазиятни Женева Кенгашида таъкидлангани каби халқаро меъёрларга мослаштириши лозим, деб ўйлайман, - дейди мустақил таҳлилчи Раҳматулло Валиев.\nТожикистон 1995 йили БМТнинг қийноқлар қарши конвенциясини ҳам ратификация қилган эди.\nТожик жамиятида қийноқларнинг систематик тус олаётгани бугунги кунда энг дардли мавзулардан саналади.\nБМТ Кенгашининг 3 октябр кунги йиғилишида Тожикистон Бош прокурори Шерхон Салимзоданинг бу мамлакатда қийноқлар масаласига оид маърузаси тингланди.\nБош прокурор ўтган йилнинг саккиз ойи давомида ўз идорасига қийноқлардан шикоят қилган етмишга яқин фуқародан ариза келиб тушганини, ўшандан 16 ҳолат ўз исботини топганини ва мазкур ҳолатлар бўйича зарур чоралар кўрилаётганини билдирди.


Баҳодир Жалолов апрель ойида навбатдаги жангини ўтказади 15-10-2021, 13:13 | Zamin.uz\nПрофессионал бокснинг супер оғир (+90,7 кг) вазн тоифасидаги рингга кўтарилаётган ўзбекистонлик спортчи Баҳодир Жалолов (5-0, 5 КО) апрель ойида навбатдаги жангини ўтказади.\n«10 апрель куни кейинги жангимни ўтказишни режа қилганмиз. Ҳозирча промоутерларим жанг бўлиб ўтадиган манзил ва рақиб бўйича музокаралар олиб боришмоқда. Имкон қадар рейтинги баланд боксчига қарши жанг қилмоқчиман», дея Жалоловнинг сўзларини келтирган GoSport.uz.\n10 апрель куни Нью-Йоркдаги «Sony Hall» саройида бўлиб ўтадиган бокс кечасида профессионал бокснинг супер ярим ўрта (-69,85 кг) вазн тоифасида рингга чиқаётган яна бир ўзбекистонлик боксчи Хуршидбек Норматов (7-0, 3 КО) ҳам навбатдаги жангини ўтказади.\nНорматов 6 раундлик жангда иштирок этса, Баҳодир Жалолов 8 раундлик жанг ўтказишни режалаштирган. Ҳозирча иккала боксчининг ҳам рақиблари маълум эмас.\nЭслатиб ўтамиз, Жалолов сўнгги марта 15 март куни (Тошкент вақти билан 16 март) Калифорнияда Вилли Ҳарвейга (3-2-1, 3 КО) қарши рингга чиқиб, 2 раундда техник нокаут эвазига ғалаба қозонганди. Норматов сўнгги марта 2018 йилнинг 21 июль куни америкалик Алекс Гайтанга (5-2, 2 КО) қарши рингга чиқиб, рақибини 6-раундда нокаутга учратганди. “Замин” янгиликларини “Инстаграм”да кузатиб боринг\nЯнгиликлар » Спорт » Баҳодир Жалолов апрель ойида навбатдаги жангини ўтказади


ФИФАга коррупцияга оид янги айбловлар қўйилди\n09 март 2021, Тошкент вақти: 03:37\nХалқаро Футбол федерацияси- ФИФА коррупцияга оид янги айбловларда гумонланмоқда.\nШанба куни Британияда чиқадиган “Sunday Times” газетаси ФИФА 2022 йилги жаҳон чемпионатига мезбонлик ҳуқуқини коррупция эвазига Қатарга берганига доир иддао бўйича янги маълумотларни эълон қилди.\n“Sunday Times” ёзишича, ФИФА ижрочи қўмитасининг собиқ аъзоси, Осиё Футбол конфедерациясиниг собиқ раиси Муҳаммад бин Ҳаммам ФИФАнинг Осиё давлатларидаги вакиллари Қатарни қўллаши учун 1 миллион 700 минг АҚШ доллари сарфлаган.\nБритания нашри аввалроқ ҳам Муҳаммад бин Ҳаммам 2022 йилги чемпионат мезбонлигини қўлга киритиш учун ФИФА расмийларига пора берганини иддао қилувчи мақола чоп қилганди.\nҚатар томони бу иддаоларни қатъий инкор қилиб келмоқда.\nФИФА Вице президенти Жим Бойс коррупция аралашганига доир хабарлар тасдиқланган тақдирда, Қатардан мезбонлик ҳуқуқи олиб қўйилиши ва янгидан сайлов ўтказилишини қўллаб-қувватлашини билдирди.\nФИФА ушбу иддаолар юзасидан текширув бошлади, унинг натижалари жорий йилда тақдим қилиниши кутилмоқда.


Машҳур композитор Эннио Морриконе вафот этди\nИталиялик машҳур композитор Эннио Морриконе 94 ёшида вафот этди, деб хабар тарқатди Rainews24 телеканали.\nАниқлик киритилишича, у бундан бир неча кун аввал тос суягини синдириб олган ва душанба куни Рим шаҳридаги клиникаларнинг бирида вафот этган. Ҳозирча бошқа тафсилотлар ҳақида айтилмаяпти.\nЭннио Морриконе Рим шаҳрида мусиқачилар оиласида дунёга келган. Ёш мусиқачи дастлабки фаолиятини тунги клубларда ва меҳмонхоналарда бошлаган, кейинчалик театрга ишга кирган. 1966 йилдан бошлаб киноларга мусиқа ёза бошлаган.\nМорриконе ўзининг собиқ синфдоши Серджо Леоне, кейинчалик Бернардо Бертолуччи, Пьеро Паоло Пазолини, Дарио Орженто ва бошқа кино усталари билан ҳамкорлик қилгандан кейин машҳур бўлиб кетди.\nШундан кейин уни Голливудга таклиф этишди. Голливудда Морриконе Роман Полански, Оливер Стоун, Брайан де Пальма, Квентин Тарантина бошқа режессёрларнинг ленталарига мусиқа ёзди.\nМорриконе жами 400 та фильм ва сериаллар учун мусиқа ёзган, икки марта “Оскар”, олган, тўққиз марта италиянинг “Давид ди Донателло” киномукофотига, уч марта “Олтин глобус", олти марта BAFTA совринларига сазовор бўлган.


Муҳаммад Сиддиқ. Тухумнинг фойдаси (ҳажвиялар) - www.ziyouz.uz\nБош саҳифа Ўзбек насри онлайн антологиясиБошқа асарларМуҳаммад Сиддиқ. Тухумнинг фойдаси (ҳажвиялар)\nМуҳаммад Сиддиқ. Тухумнинг фойдаси (ҳажвиялар)\nМуҳаммад Сиддиқ (Мамасоли Саримсоқов) Фарғонанинг сўлим Мирзаобод қишлоғида туғилган. Фарғона Давлат университетининг филология факултетини тугатган. ”Гулхан” журналида, “Маърифат”, “Ўзбекистон овози” газеталарида ишлаган. Авваллари “Шум бола” чойхонасида тез-тез кўриниб турарди, кейинчалик дараги бўлмай кетди. Бу чойхўр дўстимиз ҳам тужжор бўлиб кетибдилар-да, деб юрган эдик, яқинда бир қучоқ ҳангомаларини қўлтиқлаб кириб келди. Улардан баъзиларини силаб-сийпаб, эътиборингизга ҳавола этмоқдамиз.\nБАЛИҚ БЎЛИБ КЎР-ЧИ…\n— Балиқ нима учун товуш чиқармайди?\n— Ўзинг бошингни сувга тиқиб, биронта сўзни айтиб кўр-чи, ўшанда биласан.\n— Сиз билан ортиқ ишлай олмаймиз, — деди боғча мудираси Таманно Тўхтаевна ҳайдовчи йигитга ўқрайиб қарар экан. — Битта сизни деб гап эшитганимиз эшитган. Неча марта айтдим, Шарифжон, кеч қолишингизни бас қилинг, бу ер болалар боғчаси, овқат вақтида берилиши керак, деб. Билганингизни қилиб юрибсиз. Мана, бугун ҳам тушлик ярим соатга кеч қолди. Тамом, аризангизни ёзинг.\nМудиранинг гапидан кейин жиддий муҳокама бошланди:\n— Келиб-келиб комиссия келган куни кечикиб ўтирса-я…\n— Ёзда ухлаб қолиб, сутни ачитиб келганида ҳайдашимиз керак эди…\n— Айб ўзимизда, ўтган йили бир коробка сарёғни сотиб юборганида баҳридан ўтмадик…\n— Бас, ўртоқлар, ҳаммаси маълум. Ҳайдамасак бўлмайди. Қани, кимда-ким боғча ҳайдовчиси Шариф Шокировни интизомсизлиги учун…\nМудира муҳокамага якун ясаб, масалани овозга қўймоқчи бўлган эди, кутилмаганда… кўзи мажлисга бироз кечикиб келиб, орқароққа ўтираётган Салимахоннинг янги кофтасига тушиб қолди-ю, беихтиёр “Вой”, деб юборди. Кейин ўзини ўнглаб деди:\n— Салима Султоновна, марҳамат, олдинроққа ўтинг!\nСалима Султоновна худди шуни кутиб тургандай, кофтасини кўз-кўз қилиб, олдинга ўтди.\n— Буюрсин, зўр экан, — деди Шаҳноза суқланиб қарар экан.\n— Ранги жуда богатий экан, — чимирилди Ҳафизахон.\nМудира паст овозда сўради:\n— Қаердан олдингиз?\n— Шарифжон акамнинг базада танишлари бор экан, — деди Салима Султоновна. — Бугун-эрта тугаб қолиши мумкин…\nМудира бироз тараддудланиб қолди ва қатъий оҳангда деди:\n— Шариф Шокировнинг ишда қолиш-қолмаслигини жиддий ўйлаб кўришимиз керак. Бу масалани бирданига ҳал қилиб бўлмайди. Қани, яна бир ой муҳлат бериб кўрайлик-чи…\nБоғча опа болалардан сўради:\n— Катта бўлганингизда ким бўласиз?\n— Телетомошабин, — деб чувиллашди болалар.\nХуррамой қишлоққа келин бўлиб тушганидан кейин, янги туғилган чақалоққа ҳеч ким шу исмни қўймайдиган бўлди. Ҳатто ёши бир жойга бориб қолган Хуррамойлар ҳам исмларини ўзгартиришиб олишди.\nБир ҳамкасбимиз ким бизга бошлиқ бўлиб келса, ўшанга мослашади. Аввалги бошлиғимиз итни яхши кўрарди, у ҳам олтинчи қаватдаги уйида ит боқа бошлади. Кейинги бошлиғимиз қизил рангга ўч экан, у қизил кўйлак кийиб, итини ҳайдаб юборди. Навбатдаги бошлиғимиз мўйловли. У қизил кўйлагини қизига бериб, мўйлов қўйди.\nЯқинда бизга аёл киши бошлиқ бўлиб келди. Э, аттанг, туппа-тузук эркак эди-я!\nКомиссия келгани яхши-да. Ишлар ўз-ўзидан йўлга тушиб кетади. Комиссия деб супурамиз-сидирамиз. Комиссия деб ишлаймиз, комиссия деб кийинамиз, комиссия деб… Хуллас, яшасин, комиссия!\n— Севара, кеча ишга келмайман дегандинг, келибсан-у?\n— Вой, бугун ишга келмай бўладими? Неварам чақиртирган. Сартарошим фақат бугун ишлайди. Қизимнинг боғчасида утренник.., шунча ишни уйда бажариб бўладими?\n— Хотин, биласанми, газетада ёзишича, бир марта юракдан кулиш кулган кишига тўртта тухумнинг кучини берар экан. Ҳар куни қозон осавермай, болаларни кулдириб ҳам тур, — деди хасис эр.\nКелин қайнонасига шикоят қилиб қолди:\n— Ойи, ўғлингизнинг қилиқларига ортиқ чидолмайман. Нима қилиб бўлса ҳам ичишни ташлаттирмасак бўлмайди. Маошининг ҳаммасини ичиб битиряпти.\n— Қўй, қизим, унақа дема, бўшаган шишаларига совун олиб турибмиз-ку, — деди қайнона.\nКУТУБХОНА ЭШИГИДАГИ ЁЗУВЛАР\nДушанба “Дам олиш куни”.\nСешанба “Ҳурматли китобхонлар! Дала шийпонларига кетдим. Бугун кутманглар”.\nЧоршанба “Ҳурматли беблаткага кеганлар! Мен туманга беблаткачилар майлисига кетдим”.\nПайшанба “Бугун пилялда семнар бўлади. Ўшаттаман”.\nЖума “Кичкинамди дўхтирга кўрсатиб тезда келаман”.\nШанба “Ҳурматли китобхонлар! Беблатка бугун ишламайди. Ҳамма ҳашарга”.\n← Аввалги Аввалги Носир Фозилов. Таъзим (2007)\nКейинги → Кейинги: Мансурхон Тоиров. Инсоннинг сўнгги сўзи — у ҳали айтилгани йўқ


Хамма янгиликлар / 12.07.2019\n18:26 12 Ноябр 2019\nУлкан акулаларнинг ўлим жанги видеога олинди\nАвстралиялик тадқиқотчилар National Geographic ҳужжатли фильми учун иш олиб боришган. Олимлар икки бош улкан акула ўртасида юз берган жангни видеога олишди.\nАргентинада кўкраги билан тўпни қайтарган дарвозабон вафот этди\nЎйин вақтида дарвозабон тўпни кўкраги билан қайтарди. Шундан сўнг у ўзини ёмон ҳис этишни бошлади.\nИталия компанияси Роғун ГЭСнинг асосий тўғон қурилишини бошлади\nИталиянинг “Салини Импреджило” компанияси Роғун ГЭСнинг асосий тўғонини қуриш ишларини бошлади.\nЗарарли дастур реклама эълонларини кўп марта ва эсдан чиқмайдиган даражада намойиш қилишни бошлайди.\nҚизилўрда вилояти Жанақўрғон туманидаги автомобил йўлида ичида икки нафар Ўзбекистон фуқароси бўлган ВАЗ-2107 автомашинаси иштирокида йўл-транспорт ҳодисаси рўй берди.\nПутин Украина президенти Владимир Зеленский билан илк бор телефон орқали суҳбатлашди.\nОвоз беришди: 207


Байтуллоҳни яхши кўриш | Azon.uz - Ахборот-таҳлилий портал\n1652 07:00 03.03.2020\nҲазрат Мавлоно Зулфиқор Аҳмад Нақшбандий ҳафизаҳуллоҳ айтадилар:\nҲаж ва умрага борувчиларга доимо муҳаббат назари ила қаранг. Бирор банда мен ҳажга ёки умрага кетяпман деса, жудаям ҳасрат нигоҳлари ила унга қаранг. Буни одат қилиб олинг. Бу инсон нақадар бахтлики, Аллоҳ таоло уни Ўзининг байтининг дийдори учун қабул қилди деб ўйланг, ўзингиз учун дуо қилиши ва Набий соллаллоҳу алайҳи васалламга саломингизни етказишини айтинг.\nБир куни мен Муршиди Олам раҳматуллоҳи алайҳдан: Ҳазрат! Аллоҳ таоло сизни ҳар йили ҳажга боришга муваффақ қилади. Бунинг учун бирор хос амал қиласизми? деб сўрадим. Ҳазрат ўзлари шундай дедилар: Мен ҳали ҳажга бормаган пайтимда, ҳаж кунлари Карачи шаҳрига борар эдим ва ҳаж учун кемага минаётган мусофирлар тарафига ҳасрат ила қарар эдим. Булар нақадар бахтлидирлар. Аллоҳнинг байтини кўришлик учун кетяптилар дер эдим.\nҲазрат яна шундай дея бошладилар: Мен муҳаббат ила уларнинг юзларига қарар эдим. Шу сабабли Аллоҳ таоло мен учун ҳам ҳаж эшикларини очиб юборди.\nДемак, муҳаббат ила ҳожи ёки умра қилувчига қарашлик ила сиз учун ҳам ҳаж ва умра эшиклари очилиб кетади.\n"Тааба манзил сирф деванэ гайэ" китобидан А.Комил таржимаси\nЗулфиқор Аҳмад Нақшбандий Махсус Умра Мақолалар Муҳаббат\nЭнг баракали никоҳ қайсилигини биласизми?\n2041 23:00 26.03.2020\n1242 06:30 28.02.2020\nГуноҳларнинг аҳли аёлга таъсири\n2331 23:48 18.02.2020\nҲасаднинг бир амалий муолажаси\n732 09:00 05.02.2019\nТўрт нарсага хос одоб кўрсатинг\n885 08:00 04.12.2018


Ўзил – “Арсенал” учун янги Фабрегасми? / CHAMPIONAT.asia\n16:25УЕФА Миллатлар лигаси. Қуръа LIVE 2 16:08"Реал" - "Леганес". Роналду қайдномада йўқ 9 15:59"Бавария" "Реал" юлдузига қизиқиш билдирмоқда 9 15:42"Эл-Пистолеро" 31 ёшга тўлди. Суарес ҳаётидаги қийинчиликлар ҳақида 14 15:24Ҳафта иқтибослари. Машҳурлардан энг сара фикрлар 5 15:15Расман: "Барселона" Маскерано Хитойнинг "Хэбэй Чайна Форчун" клубига ўтаётганини тасдиқлади 7 15:07Olamsport: Боксчимизнинг жанги учун чипталар 25 доллардан сотилмоқда, ўзбек қиличбозлари жаҳон кубогида 0 14:55Мауро Икардининг турмуш ўртоғи ва агенти Ванда Нара Мадридга учди 9 14:12ОФК президенти Умид Аҳмаджоновни Ўзбекистон ОТЖ финалга йўл олгани билан табриклади 34 13:59Бунақасини кўрмагансиз! Футболчи голни машинада нишонлади (ВИДЕО) 7 13:3411 йил олдинги интервью. Равшан Ҳайдаров: "Менинг ҳеч қандай таниш-билишим йўқ" 64 13:31Битта трансфер туфайли икки футболчи энг кўп маош олувчилар ўнлигига кирди 14 12:51Европа миллатлар лигаси. Бугун қуръа 16 12:49Ҳакамлар йиғини: Талабларни топширганлар кўп, йиқилганлар ҳам бор 3 12:31Рафинья Алькантара "Интер"да тиббий кўрикдан ўтди ва машғулот ўтказди (+ФОТО) 7\nЎзил – “Арсенал” учун янги Фабрегасми?\n03 сен 12:01\nВенгер охир оқибат Ўзилни ўз клуби сафига қўшишга эришди ва бу билан “Арсенал” мухлисларини ҳайратда қолдирди.\nАлбатта, барча клубда қандайдир кичик ўзгариш юз беришига умид билан кутди, лекин вазиятнинг бундай тус олишини ҳеч ким кутмаганди. Тўғрисини айтганда Месутнинг Мадрид клубини нега тарк этганлиги тушунарсиз бўлди. Кўпчилик учун бу тушга ўхшаши мумкин, лекин энди Ўзил – “Арсенал” ўйинчиси. Қани энди кўрамиз футболчи “Арсенал”га нималар келтира олар экан. Келинг аввалида Ўзилни Санти Касорла билан солиштирсак. Чунки айнан испан футболчиси ўтган мавсум Венгернинг жамоасида яққол ажралиб турди.\nЎзил – сўнгги тўп узатишнинг устаси, жамоаси ҳужумчиларига қулай вазиятлар яратиб берадиган футболчи. Ўтган мавсум Испания чемпионатида у 32 учрашувда иштирок этиб, 13 голли тўп узатишни амалга оширган. Ўртача ҳисобда айтадиган бўлсак, 1 та голли тўп узатиш, 155 дақиқага тўғри келаяпти. Санти “Арсенал” таркибида чемпионатнинг 38 ўйинида иштирок этиб, 11 та голли тўп узатишни амалга оширган. Бу футболчи тўп узатишларининг ўртача ҳисоби – 1 та голли тўп узатиш, 300 дақиқага тўғри келаяпти. Бу Месутнинг натижасидан 2 карра кам дегани. Месут рақиб жарима майдончаси ичида комбинацион ўйин намойиш этишни ёқтиради (бу вазиятдаги асосий тўп узатишлар фоизи Месутда 11%, Сантида 7.4 %). Санти узоқда етказиб бериладиган тўп узатишлар натижаси, самарадорлиги ва аниқлиги бўйича 80 фоизлик кўрсатгичга эга бўлса, ўз навбатида Ўзил бу кўрсатгич бўйича 62.5 фоизга эга. Санти ўз жарима майдончаси ичига кўпроқ келиб туради ва тўпни узоқдан туриб икки қанотга етказиб беради. Месут эса аксинча рақиб жарима майдончасида ўйнашни ва қисқа тўп узатишларни амалга оширишни ёқтиради. Бу эса ўз-ўзидан унинг аниқлик билан тўп узатишларига таъсир кўрсатади.\nЗарбага келадиган бўлсак, Касорла ўзининг 12 голдан 5 тасини рақиб жаримасидан ташқарида туриб киритган бўлса, қолганларини жарима майдончаси ичидан киритган. Санти зарбаларини чап оёқда беришни яхши кўради – 7 та гол, бироқ у ўнг оёқда ҳам қаттиқ зарба бера олади – 4 та гол. Бундан ташқари футболчи бош билан гол уриб – 1 та гол, универсал эканлигини ҳам кўрсатиб қўйган. Ўзил – чапақай (яъни чап оёқда ўйнайди), у 9 та голидан 7 тасини чпа оёқда киритган. Месут камдан-кам вазиятларда узоқдан зарба беради. У аксарият ҳолларда кичик масофадан зарба бериди (чамаси 10-12 метрлардан). Умуман олганда Ўзил ўзоқ масофадан кўп тепмасликка ҳаракат қилади, у қисқа тўп узатиш билан шерикларини яхши вазиятга олиб чиқишни маъқул кўради. Бу ерда ўз ўзидан аниқ зарбалар статистикаси бўйича Ўзил олдинда туради – 82% (Сантида-53%).\nБу билан жамоада Касорла ва Ўзил бир бирига қариб сифатида келтирмоқчи эмасмиз. Албатта бу футболчилар жамоада бир-бирини ажойиб тарзда тўлдириб туради. Месутнинг асосий таркибга киритилиши, Росицкини таркибдаги ўрнидан чиқариб юбориши ҳам мумкин, бироқ ҳали футболчиларни майдонда жойлаштириш бўйича Венгер қандай сиёсат олиб боради буни вақт кўрсатади.\nКелинг энди Фабрегас ва Ўзилларнинг плеймейкерлик хусусиятларини солиштириб кўрсак. Шуни таъкидлаб ўтиш керакки немис футболчиси испаниялик футболчидан 1 йилга ёшроқ. Месут 20 ёшлигида бир мавсумда 14 та голли тўп узатишни амалга оширган. Бу ўртача ҳисобда 1 та голли тўп узатиш учун 143 дақиқа тўғри келаётганлигини кўрсатади. Месут 2010 йилда 22 ёшга тўлганида “Реал Мадрид”га ўтди. Бу ерда унинг самарадорлиги қисқариб кетди деб ўйлаганлар қаттиқ адашади. Испанияда 1 голли тўп узатиш учун, футболчига 150 дақиқа керак бўларди холос. Бундай тўп узатишларини Ўзил бир мавсумда 20 тасини амалга оширади. Лекин бундай натижага эришишга унинг шериклари ҳам сабабчи. Чунки шерикларнинг юқори даражаги футболчилар эканлиги Ўзил етказиб берган тўпларнинг аксарияти гол билан якунланишига олиб келган. Аммо Англияда бундай вазиятлар ва шериклар бўладими ёки йўқми мавсум давомида кўриб оламиз.\nБу кўрсаткичларга янада аниқлик киритиш мақсадида Фабрегаснинг натижалари юзланамиз. 2007-2008 йил мавсуми бошидан бошлаб, 20 ёшга яқинлашиб қолган Фабрегас “Арсенал”га ўйнай бошлади. Айнан манашу даврда у Ўзил билан тенглаштира олишимиз мумкин бўлган кўрсатгичларни қайд эта бошлади. 18 та голли тўп узатиш, ўртача ҳисобда 1 та голли тўп узатиш 159 дақиқада амалга оширилган. Кейинчалик Фабрегаснинг фаолиятида жароҳатлар туфайли тўхталишлар юз берган. Фабрегас “Барселона”га ўтганида эса, унинг голли тўп узатишлари сони мавсум давомида 15 тадан ошмаган. Бу ўртача ҳисобда 1 та голли тўп узатиш 200 дақиқага тўғри келади.\nМуродов Миразиз тайёрлади


Евро-2020 олдидан: Бельгия турнирга қай даража тайёр?\n21:35 / 09.06.2021\nНавбат Бельгияга етиб келди. Европа чемпионатининг энг кучли жамоаларидан бири. Улар чемпионликка даъвогарлар орасида ҳам фаворит ҳисобланади. Бельгия футболи учун «олтин давр» ҳеч қандай титулларсиз якунланиши адолатдан бўлмайди. 10 йиллар аввал бошланган дунё миллий жамоалари орасидаги гегемонлик чемпионлик кубокларига уланадиган пайт келмадими?!\nФутболда тажриба деган аспектни баъзилар қабул қилишни ёқтирмайди. Аммо тажриба бўлганида «қизил иблислар» аллақачон ўзлари қатнашган бирорта мусобақани ютиши керак эди-ку! Мана энди ушбу жамоа олдида 3та катта турнир ғолиблиги учун реал имкониятлар мавжуд. Миллатлар лигасида яримфинал йўлланмаси нақд қилиб қўйилган. Европа чемпионатида улар энг асосий фаворитлардан. Келгуси йилда бўлиб ўтадиган жаҳон чемпионатигача жамоа ёшлари ҳам анчагина тажриба тўплаб олади.\nБиз бугун «қизил иблислар»нинг Европа биринчилигидаги имкониятларини муҳокама қиламиз. Хўш, Бельгиянинг чизиқлар аро энг яхши футболчилари кимлар?\n«Реал»даги илк омадсиз мавсумдан сўнг, Куртуа анча ўзига келиб қолди. Азалдан яхши дарвозабон ҳисобланган Тибонинг «қаймоқранглилар» таркибида бу қадар муваффақиятсиз старт олишини ҳеч ким кутмаганди. Аммо ҳозирда барчаси ўз изига тушиб кетган. Зидан унга ишонишда давом этди, Куртуадаги потенциални кўра билди.\n2018 йилда миллий жамоа билан жаҳон чемпионатида кўрсатган ўйини туфайли Куртуа йилнинг энг яхши дарвозабони унвонини қўлга киритганди. Якунига етган мавсумда 29 ёшли дарвозабон барча турнирларда 51та ўйинда майдонга тушиб, 21та «қуруқ ўйин»ни ўз ҳисобига ёздириб қўйди.\nҲимоя чизиғи: Тоби Алдервейрелд\n«Тоттенҳэм» ҳимоячиси Компани жамоани тарк этганидан сўнг, клубдаги жамоадоши Ян Вертонген билан яхши тандем ҳосил қилди. Бугунги кунда унинг шериги «Бенфика»да тўп тепмоқда, ёши ҳам анчайин ўтиб қолди. Бу Роберто Мартинесни хавотирга соладиган нарса эмас. Сабаби, Жейсон Денайер ҳам бор. Хуллас, мудофаа марказида етакчилик Тобининг қўлига ўтган.\n«Шпорлар» мудофаасининг асосий вакили ҳисобланган Алдервейрелдда етакчилик хусусиятлари яхши шаклланган. Жисмоний имкониятлар ва тезлик масаласида ҳам у каби сифатли ҳимоячиларни топиш мушкул.\nЯримҳимоя: Кевин Де Брюйне\n«Манчестер Сити»нинг бебаҳо футболчиси Чемпионлар лигаси финалидаги аламларини Европа чемпионатида чиқариб олишига имкон бор. Унинг бурни операция қилинди. Балки, Мартинес унга ноқулайлик туғдирмаслик мақсадида, дастлабки турлар ва ҳатто гуруҳ босқичида ҳам захирада сақлаши мумкин.\nИккала оёқда ҳам бирдек кучли зарба бера олувчи ва кесувчи паслар устаси ҳисобланган Кевиндан плей-офф босқичида рақиблари эҳтиёт бўлиши талаб этилади. Уларга бу ҳақда эслатишимизнинг кераги йўқ. Бельгиянинг рақиблари қаршисида «Олтин тўп»га даъвогар футболчи турганини яхши билишади.\nСўнгги 4 йил ичида Де Брюйне 36та аниқ узун пасни ижро этди. Ҳаволатиб узатиладиган тўпларни ҳимоячилар осонлик билан қайтариб юборишларини яхши биласиз. Шунингдек, бундай тўпларни тўхтатиб олиш ҳужумчилар учун ҳам қийин. Фақат узатмани Де Брюйне амалга оширмаган бўлса... Ушбу вақт мобайнида у жами 43та ассистни ҳам ўз ҳисобига ёздириб қўйган.\nҲужум: Ромелу Лукаку\nФранция, Германия, Англия ва Испания каби Европа чемпионати фаворитларини энг кўп ўйлантираётган масала Лукакуни қандай тўхтатиб қолиш бўлса ажабмас. 28 ёшли ҳужумчи «Интер»да ўзининг янгидан-янги қирраларини намойиш этмоқда. Мавсум якунларига кўра, А Серия чемпиони ва лига тўпурари бўлган голеадор таркибда экан, Мартинес қўрқмаса ҳам бўлади.\nУлкан жисмоний имконияти билан ҳар қандай «гигант» ҳимоячини доғда қолдириши мумкин бўлган Ромелуда тезлик ҳам анча яхши даражада. Бугун дунё футболида рақиб дарвозасига тескари турган ҳолда тўпни қабул қилиб, бир ўзи ҳимоячилар билан елкама-елка курашиб, голгача борадиган ҳужумчилар кам. Бир пайтлар бразилиялик Адриано айнан мана шундай ўйини орқали ном қозонганди. Лукаку Миланга бекорга келмаган кўринади. Балки бразилиялик афсона унинг кумири бўлгандир...\nРоберто Мартинес клублар миқёсидаги катта натижалари билан мақтана олмайди. «Эвертон»даги ўртамиёна фаолиятидан сўнг, Бельгия миллий жамоасида ишлай бошлади. Ушбу жамоани бошқаришни бошлаганда, кўпчилик унинг фаолияти узоққа бормаслигини тахмин қилганди. Йўқ, испаниялик мураббий жамоага тўлиқ мос келди. Энг муҳими, уларга ғолиблик менталитети ва ўз кучига бўлган ишончни тақдим этди.\nИнглиз футболида тажриба оширган испан мураббийи Бельгия билан Европа чемпионатини ютишга ҳаракат қилиб кўради. Дарҳақиқат, у бошчилик қилаётган «қизил иблислар» ўйинида ҳам инглиз, ҳам испан футболи унсурларини кўрамиз.\nҚанотлардаги техник маҳорати юқори футболчилардан оқилона фойдаланиши Испания футболидан олинган. Марказий ҳужумчилар ва марказий ярим ҳимоячиларнинг фаоллиги ва жисмоний кучга таяниши жиҳатидан инглиз футболини ёдимизга солади.\n4-5-1 тактикаси Роберто Мартинеснинг энг кўп қўллайдиган тактик схемаси. Миллатлар лигаси ўйинларида испан мураббийи 3-5-2ни ҳам синовдан ўтказиб олди. Тимоти Кастань ва Тома Менье каби ҳужумга осон қўшиладиган қанот ҳимоячилари билан ўйиннинг ўзида тактик схемаларни ўзгартириш осон кечади. Ҳужумкорлик зарур бўлиб қолган тақдирда, Карраско ва Азарни қанотларда ўйнатиш ҳам мумкин. Ҳимоя 3та марказий фулбекларга қолади. Таянч зонасида ўйновчи Дендонкер ва Тилеманс каби футболчилар мудофаада ёрдам бера олади.\nСаралаш босқичида Бельгияга қаршилик қиладиган куч топилмади. Жамоа ўзининг барча учрашувларини ғалаба билан якунлади ва рақибларига ҳеч қандай имконият қолдирмади. 10та ўйинда 40та гол ва 3та ўтказиб юборилган тўп. Гуруҳдаги рақиблар орасида Европа чемпионати иштирокчилари Россия ва Шотландия ҳам бўлганди…\nМиллатлар лигасида Англия билан бир гуруҳдан жой олган Мартинес шогирдлари плей-офф йўлланмасини қўлга киритишга муваффақ бўлди. Биргина учрашувда инглизларга имконият бой берилди. Маунтнинг супер голи ёдингиздан кўтарилмаган бўлса керак?!\nҚуръа Евро-2020 гуруҳ босқичида ҳам уларга Россияни рақиб қилди. Гуруҳдаги асосий рақобатчилардан яна бири Миллатлар лигасида улар билан бир гуруҳда ўйнаган Дания бўлади. Шундан келиб чиққан ҳолда, Бельгия учун ҳақиқий жанг плей-оффда бошланади, дейишимиз мумкин.\n21:19 / 22.07.2021\nБельгияда тошқинлардан кўрилган зарар 10 миллиард евродан кўпроққа баҳоланмоқда


Арнавни Тошкентга келишга қандай кўндиришди?\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Арнавни Тошкентга келишга қандай кўндиришди?\t10:31, 16 май 2016\t“MY5” телеканали орқали намойиш этилаётган “Муҳаббат тафти” сериали бош роль ижрочиси, ҳинд актёри Барун Собти 21 май куни Тошкентга келаётгани ҳақида хабар берган эдик. “Тўйлар муборак” лойиҳаси муаллифи ва продюсери Дилдора Зайнутдинова сериални томоша қилар экан, бош рол ижрочиси билан қизиқиб қолди ва Барун Собтини Тошкентга таклиф этишга қарор қилди. Хўш, бу жараён қандай кечди? “Shov-shuv.uz” сайти Дилдора Зайнутдинова билан боғланиб, ушбу саволга жавоб олди.\n- Барун Собти Ҳиндистонда ва ундан ташқарида ҳам жуда машҳур эканлигига амин бўлдим. Турли сўровномалар ўтказдим. Кўпчилик унинг ташрифи шов-шувга айланиши ҳақида фикрлар билдирди. Ташқи Ишлар Вазирлиги билан боғландим. Мутасаддилар Барун Собти билан расмий боғланишда кўмак беришди. 3 ой давомида мулоқот олиб бордик. Уринишларимиз бесамар кетмади. У Туркияга расмий сафар қилганда, режамиз янада осонлашди. Актёрнинг продюсери унинг Тошкентга ташрифини мартга белгилади. Биз эса майни таклиф этдик. Чунки, Барун “Тўйлар муборак” шоусида меҳмон бўлишини истадик! Шундай қилиб, лойиҳамиз доирасида 3 та йирик тадбир ўтказилади. Биринчиси, Барун Собти билан ижодий учрашув. Унда ОАВ ходимлари ва актёрнинг мухлислари, ўзбек киноси вакиллари, ижодкорлар иштирок этади. Иккинчиси, “Тўйлар муборак” шоуси. Учинчиси, актёр иштирокида гала-шоу.\n- Сир бўлмаса, Собтининг Тошкентга ташрифи қанчага тушмоқда?\n-Гонорар ҳақида айтолмайман! Бу сир!\n- Ҳиндистонлик юлдуз рафиқаси билан ташриф буюрадими?\n- Лойиҳамизда унинг шахсан иштирок этиши айни муддао. Собтининг рафиқаси меҳмонлар учун у қадар қизиқарли эмас деб ўйлайман.\n- Барун Собти ташрифи сиз кутганингиздек ишончни оқлашига қанчалар ишонасиз?\n- Унинг мухлислар қанчалар кўп эканлигини тасаввур қилолмайсиз? Таклифномаларни қўлга киритиш истагидагилар не қадар кўплигини билсангиз эди!? Ишонсангиз, ижтимоий тармоқлар орқали унинг Тошкентга келишидан хабар топган мухлислари ҳатто хорижий мамлакатлардан Тошкентга учиб келишмоқда! Кўрасиз, бу ҳақиқий шов-шув бўлади.\nМаълумот учун, Барун Собти 1984-йил, 21-августда Деҳли шаҳрида туғилган. Унинг 2 та касби бор: актёр ва модел. (Дарвоқе, у “Jindal Telecom” компаниясида 7 йил менежер бўлиб, фаолият юритган.) 3 та тилни билади: инглиз, ҳинд, панжоб. Бўш вақтларида футбол ва крикет билан шуғулланади. Планетамиздаги севимли жойлари: Мелбурн ва Малдивия ороллари. Севимли Ҳолливуд актёри – Дензел Вашингтон. Уни машҳур қилган сериал – “Муҳаббат тафти”. Шу сериал ортидан у “Star Parivaar Awards”нинг 4 та мукофотини қўлга киритган. Ҳиндистонда бу улкан муваффақиятнинг ягона соҳиби эса ҳозирча фақат Собтига доҳил бўлиб қолаётир!\nОилали. 2010-йил, 12-декабрда Пашмин Манчандага уйланган.\nB\tГость\t23:51, 16 май 2016 Barun Sobti Toshkentning qayeriga qaysi vaqtda keladi aniq ma`lumot bering iltimos !!!\tҚиличбек Мадалиев "Ошиқлигимни айтинг" таронасига клип суратга олди (Видео)


Илк совет мобил телефони – ЛК-1 - Terabayt.Uz\nИлк совет мобил телефони – ЛК-1\nУяли алоқа, мобил телефонлар тарихини кўпинча Ғарб технологиялари билан боғлашади. Аммо собиқ Иттифоқда ҳам уяли телефон яратилганлигидан кўпчиликнинг хабари бўлмаса керак.\nРадиомуҳандис Леонид Иванович Куприянович 1957 йили ЛК-1 деб номланган портатив телефон қурилмасининг илк ишлайдиган намунасини тақдим этган эди.\nКуприяновичнинг биринчи телефони (қуйидаги суратда – чапдаги фото) нақ уч килограмм вазнга эга эди. У аккумулятор орқали бир суткагина ишларди, ҳаракат радиуси эса 20-30 км.ни ташкил этган.\nЧапда – ЛК-1 мобил телефони намунаси; ўнгда – унинг ЛК-3 номли, ихчамлаштирилган учинчи авлод версияси.\nЮқоридаги расмда, ўнг томонда эса шу телефоннинг учинчи авлоди – ЛК-3 намунаси келтирилган. У энди анча ихчамлаштирилган бўлиб, атиги 70 грамм тош босган! Лекин бу қурилманинг тўғри ишлаши ҳозиргача тўлиқ исботланмаган.\nБу икки авлод оралиғидаги – ЛК телефонининг иккинчи авлод қурилмаси (сарлавҳа остидаги суратда) эса бемалол ишлаган. Ҳатто бу ҳақда «Наука и жизнь» журналида сурати билан бирга мақола ҳам чоп этишган.\nДемак, технологиялар тарихида кўпчилигимизга маълум бўлмаган ихтиролар, кашфиётлар бисёр экан. Улар билан танишиб бориш учун эса биз билан қолинг!\n#мобил телефон #технологиялар #уяли телефон


ИМЗО ВАРАҚАЛАРИ ЭКСПЕРТЛАР ТОМОНИДАН БЕШ КУН МУДДАТДА ТЕКШИРИЛАДИ - Ўзбекистон овози газетаси\nМарказий сайлов комиссиясининг навбатдаги мажлисида Ўзбекистон Республикаси Олий Мажлиси Қонунчилик палатасига депутатлар сайловини ўтказувчи сайлов округларини ҳамда сиёсий партиялар томонидан тақдим этилган имзо варақаларининг тўғри тўлдирилганини текширувчи эксперт гуруҳларини тузиш каби масалалар кўриб чиқилди.\nМарказий сайлов комиссияси раиси Мирзо-Улуғбек Абдусаломовнинг қайд этишича, Қонунчилик палатаси депутатлари сайловини ўтказиш учун 150 ҳудудий сайлов округи тузилади. Ҳар бир сайлов округидан битта депутат сайланади. Олдинги сайловларда Экоҳаракат депутатлар гуруҳига 15 ўрин квоталангани сабабли 135 та сайлов округи тузилар эди.\nҚонунчилик палатаси депутатлари сайловини ўтказиш бўйича сайлов округлари чегаралари Қорақалпоғистон Республикаси, вилоятлар ва Тошкент шаҳрининг маъмурий-ҳудудий тузилиши инобатга олинган ҳолда, қоида тариқасида, Ўзбекистон Республикасининг бутун ҳудудида сайловчилар сони тенг ҳолда белгиланади.\nХалқ депутатлари вилоятлар ва Тошкент шаҳар Кенгашларига сайлов ўтказиш учун 60 дан кўп бўлмаган сайлов округи, халқ депутатлари туман ва шаҳар Кенгашларига сайлов ўтказиш учун 30 дан кўп бўлмаган сайлов округи тузилади.\nСайлов кунига қадар мамлакатимизда овоз бериш ҳуқуқига эга сайловчиларнинг умумий сони тахминан 20 миллион 600 минг атрофида бўлишидан келиб чиқиб, ҳар бир сайлов округидан ўртача сайловчилар сони 137 минг 279 тага тўғри келмоқда. Ҳар бир сайлов округи тенг сайловчиларга бўлинаяпти. Олдинги сайловларда баъзи бир округлар 20-30 фоиз кўп сайловчиларга эга бўлар эди.\nСайлов кодексида белгиланган нормалар доирасида маҳаллий Кенгашларга сайлов ўтказиш учун сайлов округлари сони тегишли маҳаллий Кенгаш томонидан аҳоли, сайловчилар сони, ҳудуд ва бошқа маҳаллий шароитлардан келиб чиққан ҳолда белгиланади.\nСайлов округларини тузишда сайлов округларидаги сайловчилар сонининг йўл қўйиладиган энг кўп четга чиқиши, қоида тариқасида, 10 фоиздан ошмаслиги керак.\nСайлов округларининг рўйхатлари уларнинг чегаралари, сайловчилар сони ва округ сайлов комиссияларининг жойлашган ери кўрсатилган ҳолда сайловдан камида 75 кун олдин тегишли сайлов комиссияси томонидан эълон қилинади.\nМажлисда комиссия аъзолари сиёсий партиялар томонидан тақдим этилган имзо варақаларининг тўғри тўлдирилганини текширувчи Эксперт гуруҳларини тузиш масаласини ҳам кўриб чиқди.\nСиёсий партиялар тақдим этган имзо варақаларининг тўғри тўлдирилгани Марказий сайлов комиссияси томонидан 5 кунлик муддатда текширилади. Сайловчилар имзолари зарур сонининг камида 15 фоизи ва имзо варақаларига имзоларини қўйган сайловчилар тўғрисидаги тегишли маълумотлар текширилиши лозим.\nМарказий сайлов комиссияси имзо варақалари тўғри тўлдирилганини текширувчи Эксперт гуруҳини тузиши мумкин. Эксперт гуруҳи таркибига ички ишлар, адлия органларининг мутахассислари, шунингдек, фуқаролик жамияти институтлари вакиллари жалб этилади. Имзо варақаларини текширишда сиёсий партияларнинг ваколатли вакиллари иштирок этади.\nАгар Марказий сайлов комиссияси томонидан танлаб олинган имзо варақаларининг чорак қисмидан кўпроғини текшириш натижасида имзо варақалари қонун бузилган ҳолда тузилгани аниқланса, мазкур имзо варақалари сиёсий партиянинг ваколатли вакилига қайтарилади ва унга камчиликларни бартараф этиш учун икки кунлик муддат берилади.\nҚўллаб-қувватловчи шахсларнинг (сайловчиларнинг) имзолари сони белгиланган энг кам миқдордан яна оз бўлиб чиқса, мазкур имзо варақалари тўлиғича ҳақиқий эмас, деб топилади. Бундай вазиятда Марказий сайлов комиссияси сиёсий партияга сайловда иштирок этиш ҳуқуқини рад этади.


Хюистра трансферлардан мамнун, янги харидлар ҳам бўлиши мумкин - Zamin.uz\nМирко Еличич мураббийлар штабини тўлдирди. Бу биз учун жуда яхши. Гоча Ткебучава ва Ласло Ямбор ишлашда давом этмоқда. Анвар Рашидов дарвозабонлар мураббийи сифатида ишлаяпти. Улар катта тажрибага эга, жуда яхши меҳнат қилишмоқда. Ўйинчилар билан самарали ишлай олишади. Мураббийлар штабида бундай мутахассислар борлигидан хурсандман. “Замин” янгиликларини “Youtube”да кузатиб боринг\nЯнгиликлар » Спорт » Хюистра трансферлардан мамнун, янги харидлар ҳам бўлиши мумкин


«Рақамсиз» жўнатма, «майда тошчалар» ва «кукунсимон модда»\n«Рақамсиз» жўнатма, «майда тошчалар» ва «кукунсимон...\n10.02.2021 22:22 0 1733\nБожхона хизмати ходимлари томонидан мамлакатимизга халқаро почта ва халқаро курьерлик жўнатмалари орқали ноқонуний йўллар билан кириб келаётган гиёҳвандлик воситалари ва психотроп моддаларга нисбатан аёвсиз кураш олиб борилмоқда.\nЖумладан, Тошкент шаҳар божхона бошқармаси Контрабандага қарши курашиш ва божхона аудити бўлими томонидан «Бош почтамт» ташқи иқтисодий фаолият божхона пости ходимлари билан ҳамкорликда Нидерландия давлатидан Тошкент шаҳрида яшовчи фуқаро Д.А. номига келган рақамсиз почта жўнатмаси шубҳа остига олиниб, божхона назоратидан ўтказилди.\nНатижада, конверт ичида шаффоф полиэтилен пакетга жойланган 10,04 грамм N-метил-3-4-метилэндиоксиамфетамин гиёҳвандлик воситаси борлиги аниқланди.\nНавбатдаги ҳолатда эса мазкур давлатдан яна бир фуқаро К.А. номига келган почта жўнатмасида умумий оғирлиги 57,1 граммни ташкил этувчи 98 дона таблетка кўринишидаги, майда тошчалар ва кукунсимон кўринишдаги моддалардан иборат «МДМА» номли гиёҳвандлик воситаси борлиги маълум бўлди.\nМазкур ҳолат юзасидан божхона органлари томонидан терговга қадар текширув ҳаракатлари олиб борилмоқда.\nбожхона почта гиёҳванд модда конверт\nИқтисодиёт 09/04, 09:46\nТуркия Савдо вазири Давлат божхона қўмитасига келди\nҲуқуқ 05/04, 18:33\nСергелида «Маtiz»дан катта миқдордаги наркотик моддалар топилди


Мавзу: "Huawei Mate 30 Pro" - Terabayt.Uz\nМавзу: "Huawei Mate 30 Pro"\nДунёдаги энг кучли смартфон, процессор ва прошивкалар ТОП-ўнталиклари (Master Lu рейтинглари, 2020 йил 1-чорак)\nMaster Lu сервиси 2020 йил уч ойидаги тестлар натижаларига кўра учта рейтингни эълон қилди. Ундаги энг қудратли смартфонлар ўнталигида аксарият ўринларни хитойликларнинг турли флагманлари эгаллаган.\nHuawei Mate 20 Pro’ни атиги 4 доллар эвазига Mate 30 Pro’га «айлантирса» бўлади!\nGoogle хизматларидан воз кечишни истамаган, аммо қўлида хитойлик гигантнинг энг зўр флагмани билан мақтанишни хуш кўрувчилар учун бунинг ҳам чораси топилди.\nDxOMark йилнинг энг яхши селфифонлари рейтингини эълон қилди\nDxOMark селфи-камераларни шу йилнинг январидан текшира бошлашган. Ва ниҳоят, салкам бир йил мобайнида тестдан ўтган селфифонларнинг энг зўрларини эълон қилиш вақти келди.\n2019 йилнинг энг зўр камерофонлари: DxOMark рейтинги чиқди\nЭкспертлар аъло сифатли расм ва видеолар олувчи иккита хитойча смартфонни мобил фотографлар учун энг яхши танлов, дейишди. Apple ва Samsung флагманлари эса учинчи ва тўртинчи ўринларни бўлишиб олишди.\nТОП-10: Энг кучли ўйинбоп смартфонлар (2019 йил, ноябрь)\nҚизиғи шундаки, айнан геймерларга мўлжаллаб чиқарилган Black Shark 2 Pro, Asus ROG Phone 2 кабилар пастки ўринларга тушиб қолган. Рейтинг етакчиси эса аслида ўйинбоп смартфон ҳисобланмаган флагмандир.\nЭнг зўр iPhone ҳам DxOMark тестида иккита хитойча флагманга мағлуб бўлди!\nDxOMark негадир янги айфонларнинг камераси тести натижаларини узоқ вақтгача маълум қилмай келди. Ниҳоят, орадан бир ярим ой ўтгач, унинг сайтида iPhone 11 Pro Max камераси ҳақида мақола пайдо бўлди.\nHuawei Mate 30 5G флагманлари савдога чиқиб, 1 дақиқадаёқ 1 миллиардлик сотилди!\nHuawei Mate 30 туркумини Хитойнинг ўзида харидорлар жуда яхши қарши олишган. Mate 30 ҳамда Mate 30 Pro моделлари савдога чиққанидан сўнг бир ҳафтага етмасдан, улар бир миллион донадан ошиқ сотилган.\nMate 30 Pro'га Google иловаларини энди умуман юклаб бўлмайди\nGoogle иловаларини учинчи томон воситаси орқали юклаб олганлар эса хавф остида қолди. Устига устак, юклаб олинган иловалар энди барибир ишламайди ҳам.\nHuawei Mate 30 Pro DxOMark'да янги рекорд ўрнатди\nРасм сифати бўйича тўпланган 131 балл билан смартфон биринчиликни қўлга олди.\nAnTuTu: Huawei'нинг Kirin 990'и Snapdragon 855'ни ортда қолдирди\nHuawei Mate 30 Pro флагманининг AnTuTu бенчмаркидаги илк синови натижалари эълон қилинди.\nHuawei раҳбари тақдимотдан сўнг Mate 30 ҳақида интервью берди\nЎзи аслида, АҚШ—Huawei тақиқи янги флагманда Google хизматлари ўрнатилишига сабаб бўлгани боис тақдимот маросими ўтказилиши кўпчилик учун ҳайратланарли бўлди.\nHuawei Mate 30 линейкасининг "жонли" тасвирлари пайдо бўлди, баъзи жиҳатлари ошкор қилинди\nКуни кеча тез орада тақдим қилинувчи Huawei Mate 30 линейкаси смартфонларининг рендер тасвирларини кўрган эдик, энди эса Mate 30 ва Mate 30 Pro смартфонларининг "жонли" суратлари пайдо бўлди.\nКатта эҳтимол билан бу қурилма Mate 30 ёки Mate 30 Pro бўлиши керак, сабаби уларнинг тақдимоти яқин.\n7 камерали Huawei флагманининг шу ва бошқа хусусиятлари билан танишамиз!\nУнинг экранига нафақат дактилоскоп, балки динамик ҳам интеграция қилинган. Овозни бошқариш учун анъанавий тугмачалар ҳам йўқ – улар ўрнига корпуснинг қиррасида кичкина сенсор панел мавжуд.\nШу кунларда чиқадиган Huawei Mate 30 флагманлари Google сервисларидан ва Android лицензиясидан маҳрум этилди!\nReuters хабарига кўра, Huawei Mate 30 флагманлари лицензияланган Android версиясида ишлай олмайди. Шунингдек, уларга Google сервислари ҳам ўрнатилмасдан тақдим этилади.\nHuawei Mate 30 Pro флагмани дизайни тафсилотлари билан танишамиз.


Нархлар нега ўсмоқда? | Коммерсант.Уз\nНархлар нега ўсмоқда?\nЯнги иқтисодий воқеликда қандай яшаш керак?\nАвтор: Юлий Юсупов 1,886 марта кўрилган 27.09.2017 Колонка узбекча\n–товарлар ва хизматлар учун, улар талаб ва таклиф мутаносиблигига мувофиқ қанча турса, шунча тўлаш лозим (бизга маъқул нархда эмас);\n–амалдорлар, одатий маъмурий услублар ўрнига, таъсир кўрсатишнинг билвосита усулларидан фойдаланишлари (бунинг учун эса, юқорироқ малакага эга бўлиш) талаб этилади;


2 август, 2020, 00:05\nТеглар:Шанхай СИПГ | Одил Аҳмедов\nОдил янги саҳифа очадими?\nЎзбекистон терма жамоаси сардори Одил Аҳмедов бой тажрибага эга футболчи сифатида ҳамон ўз олдига юқори мақсадларни қўя олади. Унинг фаолиятига назар ташласак, “Пахтакор” (102 та ўйин, 16 та гол), “Анжи” (86 та ўйин, 3 та гол), “Краснодар” (67 та ўйин, 5 та гол) жамоаларида ҳам доим юқори марралар учун курашган.\n2017 йилда ўзбек футболчилари учун рекорд сумма – 7 миллион евро эвазига “Шанхай СИПГ” сафига кўчиб ўтган Одил Аҳмедов бразилиялик юлдузлар – Оскар ва Халк билан бирга бу жамоани Хитой чемпионати ғолибига айлантира олди. Ҳозирча, Одил Чин юртида 52 та ўйинда 7 та гол уришга эришган.\nЖорий йил охирида Одил Аҳмедовнинг “Шанхай СИПГ” билан шартномаси якунланади. Ҳозирдан футболчимиз янги таклиф ола бошлади. Хусусан, Қатарнинг “Ад-Духайл” жамоаси унинг хизматларига жиддий қизиқиш билдирмоқда.Қатарда трансфер мавсуми августнинг бошидан очилади ва келаси ой "Ад-Духайл" Одил Аҳмедов бўйича расмий сўров юбориши кутилмоқда.\nДемак, айни пайтда Одил Аҳмедовнинг олдида учта вариант турибди. Биринчиси, Хитой клуби билан амалдаги ҳамкорликни узайтириш. Оммавий ахборот воситалари маълумотларига қараганда, ўзбекистонлик легионернинг “Шанхай СИПГ”даги маоши 5 миллион еврони ташкил қилади ва Одил бу жамоанинг асосий футболчиларидан бирига айланган.\nИккинчи вариант Қатар чемпионатига кўчиб ўтиш. Бу трансфер орқали Одил Аҳмедов тобора якуний босқичига яқинлашиб бораётган футболчилик фаолиятида янги саҳифа очиши мумкин. Бежизга, Европада тўп сурган машҳур футболчилар фаолиятининг сўнгги босқичини араб мамлакатлари чемпионатларида ўтказмайди-ку. Қолаверса, Одил Ўзбекистон терма жамоасидаги ўйинлари орқали араб футболи билан жуда яхши таниш.\nУчинчи вариант ҳам бор. Одил Аҳмедов интервьюларидан бирида Ўзбекистон чемпионатига қайтиш эҳтимоли борлигини очиқ айтган. Айниқса, “Навбаҳор” мухлислари наманганлик юлдузни ўз жамоасида кўришни орзу қилиши ҳеч кимга сир эмас.\nКўрамиз, Ўзбекистоннинг бугунги кундаги энг машҳур футболчиси қайси йўлни танлайди.\nQanaqa yevropa mashhur futbolchisi rassiyada urtamiyona bugan futbolchi qanaqasiga mashhur buladi\nАйтяптику йевропанинг машхур юлдуз фудболчилари араб олкаларида фаолятини якунлайди деб. Одил Ахмедов хам ошалар сингари охирги нуктаси ана оша йердур демокчи сааал чукур мулохаза килса Одам тушунади нима деяпти ман нима йозяман деб\nManimca navbahorda o'ynashi mumkin degan gapiga achiship ketti shekilliga


Kutubxona - Ismoil Bekjon. Hind safari yoxud Imomqulixonning maxfiy topshirigʻI (2003) / Kiril\nSiz shu sahifadasiz: Ismoil Bekjon. Hind safari yoxud Imomqulixonning maxfiy topshirigʻI (2003) / Kiril\nМуаллиф Исмоил Бекжон\nАсар номи Ҳинд сафари ёхуд Имомқулихоннинг махфий топшириғИ (2003)\n- Исмоил Бекжон\n«Ўзбекистон адабиёти ва санъати» газетасининг 2003 йил 14-сонидан олинди\n1 Улуғбек Мирзога Сирдош Аждод\n2 Илм-Фан, Адабиёт Ва СанъАт Чорраҳасида\n3 Жаҳонгир Подшоҳ Билан Ўттиз Учрашув\n4 Қўлёзмалар Яширган Сир\nҲинд сафари ёхуд Имомқулихоннинг махфий топшириғИ (2003)\nХВИ аср иккинчи ярми — XVII аср биринчи ярмида яшаб, ижод этган замонасининг беназир фарзанди — самарқандлик шоир ва адабиёцҳунос Мутрибийнинг форс тилида битилган «Тазкират уш-шуаро» ва «Нусхайи зебоий Жаҳонгир» номли тазкиралари тўғрисида дунё олимлари кўплаб фикрлар билдирганлар. Бу нодир асарлар чоп ҳам этилган. Бироқ шунга қарамай мазкур манбалар ҳалигача махсус тадқиқ қилинмаган. Жумладан, муаллиф таржимаи ҳоли ҳам мавжуд маълумотлар асосида етарлича ўрганилган эмас. Кейинги изланишлар шуни кўрсатдики, Мутрибийнинг зиёли аждоди темурий ҳукмдорлар хизматида турли маърифий-маданий юмушларни бажарганлар ва шоирнинг ўзи ҳам худди шу соҳаларда ҳукмдорларнинг айрим давлат вазифаларини адо этган; унинг Ҳиндистонга саёҳати эса Имомқулихоннинг махсус топшириғи билан амалга ошган. Аниқлашимизча, Мутрибийнинг тазкира асарлари ёзилиши ва бу адабий манбаларнинг бизгача етиб келган қўлёзма нусхалари ҳам ўзининг қизиқ тарихига эга экан.\nУлуғбек Мирзога Сирдош Аждод\nМутрибийнинг маълумот беришича, унинг қадимий туркий қавмлардан арғун уруғига мансуб катта аждоди турли соҳаларда билимли кишилар бўлгани туфайли темурийлар хизматида ҳар хил вазифаларни бажариб, Самарқанд шаҳрида турғун яшаганлар. Шоирнинг мавлоно Xўжа Авлиёий номи билан танилган бобокалони Улуғбек Мирзонинг саройидаги хос ибодатхонаси мутасаддийси бўлган ва Улуғбек уни гоҳида ўз сирларидан воқиф ҳам этиб турган экан: «Раҳматли отам мазкур бобоси тилидан ушбу воқеани ҳикоя қилиб берган эдилар: у киши шаҳид Султон Улуғбек Кўрагон саройи мулозаматини адо этарканлар. Султоннинг хос ибодатхонаси муҳофазати, таҳорат суви ҳозирлаш ва жойнамоз (солиш) билан боғлиқ масъулиятли юмушлар мазкур бобокалоним зиммасида экан... Бир куни Мирзо Улуғбек у кишига, ҳар жумъа оқшоми ҳузурига ҳазрат Xўжаи Xизир алайҳиссалом келиб, мамлакат равнақига оид зарур ишлар ва уларнинг чора-тадбирлари юзасидан маслаҳатлар беришини айтганлар ҳамда бу сирни ҳеч бир кимсага ошкор этмасликни уқтирганлар».\nМутрибийнинг яна хабар беришича, унинг юз ёшга яқин умр кўрган бобоси Малик Арғун ва отаси, катта амакиси ҳам зиёли кишилар бўлиб, ўз даврининг пиру авлиё, шоиру олимлари билан борди-келди қилганлар, катта давралардаги мушоаралар, баҳс-мунозараларда қатнашганлар. Шоирнинг она томонидан бобоси туғма бутов кўр киши бўлишига қарамай Басрий тахаллуси билан гўзал, мазмундор ғазаллар битган. Мутрибийнинг онаси ҳам фозила аёл бўлиб, отаси Басрий айтган назм дурларини қоғозга тушириб бораркан. Мутрибий ана шундай зиёли аждод давомчиси ўлароқ 1556 йилнинг 9 декабрида Самарқанд шаҳрида дунёга келади.\nана Мутрибий маълумотларига қараганда, унинг Муҳаммад Али ва Шоҳ Али исмли ўғиллари бўлиб, улар ҳам ажойиб ғазаллар ёзганлар. 1624 йили Балх, Бадахшонга саёҳатида отасига ҳамроҳлик қилганлар. Катта ўғли Муҳаммад Али отаси билан Ҳиндистонга ҳам бориб қайтади. Шоҳ Али отасининг мадрасадош дўсти, ўша даврнинг довруғли шоири Ашкий Самарқандийнинг куёви экан. «Нусхайи зебоий Жаҳонгир»да қайд этилишича, Мутрибий 1628 йилнинг августида Самарқандда яшаб турган. Мутрибийнинг асл исми ва қачон вафот этгани борасида ҳозирча қўлимизда аниқ маълумотлар йўқ.\nИлм-Фан, Адабиёт Ва СанъАт Чорраҳасида\nМутрибий даставвал мактабда савод чиқаргани, 12-13 ёшидан эса ўрта ва олий билим берувчи мадрасаларда қунт билан таҳсил олгани ҳақида гапиради. Бу пайтда Самарқандда Мадрасаи олияий Сароймулкхоним, Султон Улуғбек, Амир Шоҳмалик, Xўжа Аҳрор, Шайбонийхон, Абу Саидхон, Амирхон, Қози Абдулғафур шаҳид, Муҳаммад Али Дарвеш Тархон, Соқий Зоминий, Мадрасайи Xўржин ва яна бошқа мадрасалар фаолият кўрсатган. Адиб уларда ўлканинг ўта билимдон, малакали устоз олимлари, Туркия, Эрон, Озарбойжон, Афғонистондан келган алломалар аниқ, табиий, диний ва гуманитар фанлардан давомли дарслар берганини ёзади. Самарқанддаги Улуғбек масжиди ва бошқа шу каби масжидларда ҳам Қуръон қироати, Ҳадис бўйича махсус билимлар берилган. Мутрибий устози Назрий Бадахшонийга бағишланган маълумотда қизиқ бир воқеани келтиради. Илмга чанқоқ талабалар мазкур охунддан қўшимча дарслар олиш учун эртаю-кеч унинг ҳужрасидан кетмас, охунд эса улардан қутулиб, ўзи ҳам озгина бўлса-да, китоб мутолаасига берилиш учун бир шогирдига буюриб, қулфни эшикнинг ташқарисидан остириб қўяркан. Улуғбек мадрасаси деворида эса ўз ўқи атрофида «худди осмонга отилиб, яна ерга қайтиб тушаётган коптокдек айланувчи ер курраси» ва ундаги жуғрофий кенгликлар, шаҳару ўлкалар номи ёзилган харита чизиб қўйилган экан. Мутрибий ёзишича, у аллома Тафтазонийнинг «Мутаввал» китоби асосида илми маоний, илми баён, илми бадеъ соҳаларини бир неча йил давомида ўша даврнинг забардаст олими Исматулло Охунддан ўзлаштиради. Ҳақиқия ва илоҳияни Самарқанддаги Абу Саидхон мадрасасида Назрий Бадахшонийдан, адабиётга оид билимни Амир Шоҳмалик мадрасасида мавлоно Қосим Румийдан, Қуръонга доир баъзи илмларни Ҳофиз Муҳаммад Аминдан, илми сиёқ (ҳисоб-китоб) соҳасини асли ҳиротлик, лекин Самарқандда турғун бўлиб қолган Ғарибий Ҳеравийдан ўрганади. Ёшлигида эса Бухорода Эрондан келган ва «Муллои нав» лақаби билан танилган файласуф олим Мирзожон Шерозийнинг оммавий дарс ва баҳс-мунозараларида қатнашган.\nМутрибий санъатларнинг бир неча соҳаларида ҳам ўз истеъдодини таниқли устозлар ҳузурида мукаммаллик даражасига етказади. Мусиқада туғма истеъдод эгаси бўлган Мутрибий 1580-йиллари Бухорога қатнаб, Али Дўст Ноийдан бир неча йил давомида най чалиш сирларини ўрганади. Камолиддин Ҳофиздан қонун, сетор, доира ва найда чалинадиган ҳамда Юмлий Миёнколий, Зириҳий Туркистонийдан «Шашмақом»нинг яна бир неча катта куйларини ўзлаштиради.\nМутрибийнинг ҳуснихат ва китобат санъатига доир тазҳиб соҳасига ҳам зўр қизиқиши бўлиб, Рустам Наққошдан қўлёзма китобларга олтин суви югуртириш ва замонасининг моҳир хаттотларидан ҳуснихат турларини ўзлаштириб, бу соҳаларда ҳам ажойиб намуналар яратади.\nМутрибийнинг хабар беришича, у 17-18 яшарлигидаёқ шеър соҳасида ўз истеъдодини намоён эта бошлайди ва ўз шеърларини Абу Муҳаммад Даҳбедий (Аминий) бин Махдуми Аъзам каби олимлар имтиҳонидан ўтказади, 1573 йили Балхда машҳур шоир Жоний Кобулийга ўз шеърларини ўқиб беради. Мутрибий Бухорога устози Али Дўст Ноий ҳузурига қатнаб юрган пайтлари тасодифан машҳур шоир ва тарихнавис Ҳофиз Муқимий Бўстонхоний Самарқандий билан Бухоро йўлида яқиндан танишиб қолади ва унинг маслаҳатига кўра аруздан махсус таълим олиш учун шу Бухорога боришида тўғри Ҳасанхожа Нисорий ҳузурига йўл олади. Баҳовуддин Нақшбанд мақбараси яқинида жойлашган Нисорий уйи ўзига хос илм даргоҳига айланган бўлиб, бу ерда бир вақтнинг ўзида турли ўлкалардан келган ёшлар аруз сирларидан воқиф бўлар, катта-кичик шоирлар мушоара, адабиёт масалалари бўйича мунозаралар ўтказар эдилар. Нисорийга Ҳиндистон, Қашқар, Xуросон, Xоразм ва Туркия шоиру фозилларидан, подшоҳ ва хону султонлардан мактублар, улар ёзган шеърлардан намуналар келиб турарди. Мутрибий ўз тазкираларида Нисорий ҳузурида 1588 — 1592 йиллар мобайнида кечган онларини мамнуният билан эслаб, шеъриятда нимага эришган бўлса, уни Нисорийга шогирдлиги шарофатидан деб билади. Кейинчалик ўзи ҳам шеър, мусиқа, ҳуснихат соҳаларида ўнлаб шогирдлар етиштиради ва улардан айримлари номини фахр билан тилга олади.\nЖаҳонгир Подшоҳ Билан Ўттиз Учрашув\nМутрибий шайбонийлар ва аштархонийлар даврида давлат ишларига жалб этилиб, бироз вақт Самарқанд ҳокими Ҳожи Оталиқ Дўрмон (1573 — 1598) хизматида айрим идоравий ишларни бажаради. Xожа Зайниддин Муҳаммад бин Сай- йид Ҳодихўжа Нақшбандий исмли амалдор Бухоро, Самарқандда садр пайти (1598 — 1618) Самарқанддаги баъзи мазоротлар мутавваллийси бўлади ва шу орада Самарқанднинг навбатдаги ҳокими Низомиддин Ҳожибей Оталиқ Қушчи хизматида ҳам туради, сўнгра Имомқулихон давлатининг таниқли арбоби Ёдгор Қўрчи ёнида Бухоро, Балхда илм-фан, маданият соҳасидаги ишларга бош-қош бўлади.\n«Нусхайи зебоий Жаҳонгир» тазкирасининг яратилиши Мутрибийнинг Ҳиндистон сафари билан боғлиқ ва бу асар Жаҳонгир подшоҳга бағишланган. Бу тазкира маълумотлари таҳлили шуни кўрсатадики, шоирнинг кўп йиллар кўнглига тугиб юрган ва ахири рўёбга чиққан мазкур саёҳати Имомқулихон давлатининг муайян мақсадлари йўлида амалга ошган. Аммо Мутрибий бу тўғрида очиқ маълумот бермайди. Бизнингча, бунинг сабаби бир томондан, топшириқнинг махфийлиги бўлса; иккинчидан, Мутрибий бу сафарга Имомқулихоннинг элчиси Абдураҳимхожа Жуйборий билан бирга чиққан ва асосий расмий топшириқлар хожа зиммасига юклатилган. Мутрибий эса иккинчи даражали шахс бўлган. Гарчи шундай эса-да, тазкирада бу сафар давомида Мутрибийга ҳам айрим очиқ ва яширин муҳим вазифалар юкланганини англатувчи далиллар мавжуд. Муаллиф маълумотларига кўра, у Жаҳонгир подшоҳнинг Мовароуннаҳрдан Ҳиндистонга қайтиб кетаётган элчиси Саййид Мир Барака ва аштархонийлар элчиси Абдурҳимхожа Жуйборий ташаббуси билан йўлга чиқади. Улар Мутрибийнинг Ҳиндга ўзларидан олдинроқ етиб бориши учун барча расмий, молиявий шароитларни яратиб берадилар. Мутрибий Жаҳонгир билан учрашувларини тасвирлар экан, ўзининг Имомқулихон ҳимояси остидалиги, Ҳинддан қайтгач тўппа-тўғри бу ҳукмдор ҳузурига боражагини қайта-қайта таъкидлаб ўтади. Жаҳонгир унга Ҳиндистонда қолишни қаттиқ туриб таклиф этганда эса шоир ваъда қилинаётган зўр шароитлар, катта маблағ ёки, ҳатто, соғлиги кун сайин ёмонлашиб бораётган бу подшоҳнинг кўнгли учунгина озгина вақт бўлса-да, Ҳиндда туришга розилик бермай, Абдураҳимхожа Ҳиндистонга етиб келгани ҳамоно кўп ўтмай Мовароуннаҳр сари йўлга тушади.\nМутрибийнинг бундай ярим ошкора, ярим махфий хусусиятга эга дипломатик хизматлари Имомқулихон ҳукуматига нима учун керак эди?\nМаълумки, аштархонийлар давлати Балх вилояти минтақаларида бобурийлар давлати билан чегарадош бўлган. 1625-йиллари Жаҳонгир билан ўғли Шоҳ Жаҳон ўртасида ички низолар кучайган бир пайтда бобурийлар ва аштархонийлар ўртасида ҳам дипломатик нохушликлар юзага келганди. «Жаҳонгирнома» маълумотларига кўра, ўша пайтлари Жаҳонгирнинг элчиси Саййид Мир Барака Имомқулихон билан музокараларда чегара масалалари бўйича аниқ бир келишувларга эриша олмай бир йилдан кўпроқ вақт Бухорода ушланиб қолади. Аммо Ҳиндистонда ота-ўғил ўртасидаги зиддиятлар кескинлашиб, тахт тепасига Шоҳ Жаҳон келиши эҳтимоли кучаяди. Бу эса Имомқулихон давлати учун чегара ҳудудларида анча ноқулайлик, хавф-хатарлар вужудга келтириши мумкин эди. Шоҳ Жаҳон тахтга ўтирса, у билан тинч-тотув қўшничилик муносабатлари олиб бориш оғир кечиши мумкинлигини ўйлаган Имомқулихон дарҳол Жаҳонгир подшоҳга дўстлик изҳор этиш мақсадида унинг элчиси Мир Баракага рухсат бериб, ўз элчиси сифатида нуфузли шайх Абдураҳимхожа Жуйборийни Ҳиндистонга жўнатади. Бироқ, Ҳиндистондаги вазиятни яқиндан ўрганиш ва шу асосда келажакнинг дипломатик режаларини тузиш учун хонга бу элчилик фаолияти камлик қиларди. Зеро, кекса ва ихтиёри ўз қўлида бўлган, кейинги пайтлари хон билан ораси бироз бузилган Абдураҳимхожанинг Ҳинддан қайтиб келиш-келмаслиги юзасидан хон қўлида бирон-бир кафолат йўқ эди. Ана шундай вазиятда бу ўта муҳим топшириқ учун ўтган йили Ҳиндистон сари йўлга чиқиб, аммо Балхдан нарига ўта олмай қайтган ва бу орзудан ҳали воз кечмаган, кекса бўлса-да, анча тетик, давлат юмушларида суяги қотган Мутрибий энг ишончли, муносиб киши эди. Албатта, бу фикрлар Мутрибийнинг мазкур тазкираси ва «Жаҳонгирнома» ҳамда бошқа манбалар маълумотлари таҳлилидан чиқарган хулосамиздир. Мутрибийнинг бизга қолдирган хабарлари эса тубандагича.\nМутрибийнинг Мир Дўстий деган яқин дўсти Ҳиндистонга сафар қилиб, Акбар подшоҳ топшириғига кўра ўша ўлкада бутунлай яшаб қолиш ниятида оиласини кўчириб кетгани Самарқандга келади. У Ҳиндистонни роса мақтаб, Мутрибийни ҳам кетишга ундайди. Мутрибий дўстининг ҳикояларидан сеҳрланиб «ақлдан озай» дейди, бироқ, катта оиласини ташлаб кетишга ҳеч иложи йўқлигини айтади. 1604 йили ҳиротлик Мулло Назирий Машҳадий саёҳат билан Самарқандга келади ва Мутрибийникида ҳам меҳмон бўлиб, ўз юрти Xуросонни жуда мақтайди, Ҳиндистон сари ҳам сафар қилажаги, агар хоҳласа уни ҳам Ҳиндистонга бирга олиб кетиши мумкинлигини билдиради. Шоир бу таклифга кўнади. Бироқ Назирий Тошкентдаги пиру авлиёлар мазоротларини тавоф қилиш учун ўша шаҳарга ўтиб кетганича қайтиб Самарқандга келмайди ва Мутрибий учун Ҳиндистон сафари яна орзулигича қолади. Аммо у Ҳиндга боришдан умидини узмайди, устози Нисорий етолмаган орзуга етишишни бир дам ҳам хаёлидан чиқармайди. Бу истакларини «Тазкират уш-шуаро» асарида бот-бот эслатиб ўтади, Ҳиндга кетиб қолган дўстлари билан хатлар ёзишиб туради. У 1624 йили ўғиллари Муҳаммад Али, Шоҳ Али билан Балх, Бадахшон, Толиқон, Давлатобод, Қундуз вилоятларига сафар қилиб қайтади. Бир йилдан кейин эса Ҳиндистон сафарига отланади ва Балхгача етиб бориб, яна бу ўлка хону султонлари, шоирлари мулоқотига етишади. Жаҳонгир подшоҳ ҳузурига совға билан бориш учун 1034 йилнинг ражаб (1625 йил, май) ойида янги бир тазкираси — «Нусхайи зебоий Жаҳонгир»ни тузишга киришади. Бироқ биз билмаган сабабларга кўра, у бу сафарни давом эттира олмай яна Самарқандга қайтади. Бир йил ўтгач, аниқроғи, 1626 йилнинг мартида Мутрибий катта ўғли Муҳаммад Али билан Ҳиндистон сари йўлга чиқади. У Бухорода Абдураҳимхожа Жуйборий ва Саййид Мир Барака билан учрашади ва уларнинг қистови билан катта карвонга қўшилиб, май ойида Балхга етиб келади. Мутрибий Балхда икки ойча ушланиб қолади ва Абдураҳимхожа, Мир Барака ҳам унинг кетидан бу шаҳарга етиб борадилар. Мутрибийнинг Кобулга ўтишда чегара расмиятчилигига дуч келганидан хабар топиб қаттиқ ташвишланган Мир Барака бу масалаларни зудлик билан ҳал қилади ва ота-ўғилни бобурийлар давлатига қарашли Кобулга ўтказиб юборади. Мутрибий Кобулда оз вақт тургач, тез орада Нилоб ва Пешовар шаҳарлари орасидаги Навшаҳрга етиб боради. У ерда юқорида номини эслатганимиз — бир пайтлар аштархонийлар садри бўлган, эндиликда эса Ҳиндистонда мансаб эгаси бўлиб турган Xожа Зайниддин Муҳаммад бин Саййид Ҳодихўжа Нақшбандий билан учрашиб, уникида меҳмон бўлади. Тез орада Пешоварга, у ерда бироз туриб, сўнг пойтахт Лоҳурга етиб боради. Бир ойдан кўпроқ вақт давомида шу шаҳарда тазкирасини тугатиб ва қайта кўчириб 1036 йил 19 раби ул-аввал (1626 йил, 9 декабр) куни Xожа Фахриддин Ҳусайн бин Xожажон девон воситасида Жаҳонгир подшоҳ саройида унинг мулоқотига етишади.\nМутрибий ўз хотираларида Жаҳонгир билан ўттиз мартага яқин учрашгани ва бу мулоқотлар мазмунини бир-бир баён этади. У шу орада саройда малика Нуржаҳон бегим ва Ҳинд давлатининг бошқа устунлари билан ҳам учрашади. Улар шоирга қимматбаҳо совғалар тортиқ қиладилар.\n«Жаҳонгирнома» маълумотларига қараганда, 1626 йилнинг 25 октябрида Ҳиндистонга Абдураҳимхожа ва Саййид Мир Барака Кобулга кириб келгани, уларни Кобул ҳокими Зафархон муносиб кутиб олгани ҳақидаги хабар етиб боради. Улар пойтахт Лоҳурга эса 1627 йилнинг 11 мартида кириб борадилар. Абдураҳимхожани Лоҳурга уч манзил ерда Жаҳонгирнинг энг яқин кишилари Мусавийхон, Баҳодирхон Ўзбек кутиб оладилар. Лоҳурга етгач Иродатхон, Xожа Абулҳасан девон азиз меҳмонга пешвоз чиқадилар ҳамда ўша куниёқ Абдураҳимхожа ва Жаҳонгир подшоҳ учрашуви бўлиб ўтади.\nМутрибийнинг ёзишича, Жаҳонгир подшоҳ Мутрибий билан мулоқотларининг бирида Абдураҳимхожанинг ҳам соғ-омон Лоҳурга етиб келганини катта хурсандчилик билан изҳор этган экан.\n«Жаҳонгирнома»да айтилишича, Жаҳонгир подшоҳ 1627 йилнинг 20 мартида катта тантана билан Наврўз байрамини нишонлайди. Мутрибийга кўра, Жаҳонгир уни ўзи билан Кашмирга олиб кетажагини, у ерга Абдураҳимхожани ҳам олиб кетаётганини айтади. Мутрибий эса юрти сари қайтишга рухсат сўрайди. Шоирнинг анча илтимос ва узр сўрашларидан сўнг Жаҳонгир ўта оғриниб, Мутрибийга келгуси йили яна қайтиб келиш шарти билан ижозат беради.\nЖаҳонгир подшоҳ ҳар йил ёз Кашмирда дам олиб, касал жонига оро киритарди. Шу йили у Абдураҳимхожани ҳам Кашмирга олиб кетади ва 1627 йилнинг 4 ноябр куни Кашмирда касали оғирлашиб, оламдан ўтади. Абдураҳимхожа ҳам шундан бир неча ой ўтиб Лоҳурда ҳаётдан кўз юмади. У билан бирга Ҳиндистонга борган ўғли Муҳаммад Сиддиқхожа кейинроқ отаси наъшини Бухорога олиб келади.\nМутрибий 1627 йил апрелида Лоҳурдан чиқиб, ўша йил июлида Балхга, икки-уч ойдан сўнг эса Бухоро, Самарқандга етиб келади.\nҚўлёзмалар Яширган Сир\nМутрибий «Тазкират уш-шуаро»ни Самарқанд ҳокими Xожибей Оталиқ Қушчи хизматида юрган ҳижрий 1011 — 1013 йиллари ёзади. Бизгача ягона қўлёзма нусхада Мутрибий дастхати билан етиб келган бу асарда унинг бош хон Вали Муҳаммад аштархонийга бағишлангани алоҳида таъкидланган. Бироқ, негадир, Вали Муҳаммадхон тазкиранинг бошидан — охиригача Балх вилояти волийси (ҳокими) сифатида тилга олинади, бош хон эса Боқий Муҳаммад деб кўрсатилади, тазкиранинг ҳижрий 1013 йили ёзиб тугалланаётгани қайта-қайта таъкидланади. Шу ерда айтиб ўтиш керакки, Ғаний Тошкандий исмли шоир ҳақидаги маълумотда қайд этилган сана бундан мустаснодир. Чунки бу лавҳа қўлёзманинг ҳошиясида келган бўлиб, унда 1014 ҳижрий санаси ҳам эслатилган. Тазкирада бу сана Мутрибий дастхати билан фақат бир бор, шу ҳошиядагина берилган. Савол туғилади — муаллиф асар ёзилиш йилини фақат 1013 ҳижрий шаклида ҳавола эта туриб, қандай қилиб қўлёзманинг Ғани Тошкандий маълумоти ичига 1014 йил воқеаларини ҳам киритган? Яна, нега бош хон сифатида бир пайтда икки хил одам кўрсатилган? Тадқиқимизга кўра, гап шунда бўлганки, бош хон Боқий Муҳаммад 1013 ҳижрий йилнинг охирида вафот этади ва 1014 йил муҳаррамида (1605 йилнинг июни) унинг укаси Балх ҳокими Вали Муҳаммад Бухорога келиб, бош хонлик тахтига чиқади. Бу пайтда Мутрибий «Тазкират уш-шуаро»ни тугатиб, уни Боқий Муҳаммадхонга бағишлаш арафасида эди. Аммо воқеалар бошқача тус олиб, кўрганимиздек, Мутрибий энди асарни янги бош хонга бағишлаши керак бўлган ва китобат қилинган тайёр қўлёзмани буза олмай, фақат бағишлов сарлавҳасидаги хон номини рангли сиёҳда ўзгартириб қўйган. Китобдаги бошқа фактлар эса эски сана бўйича қолаверган. 1605 йил май ойида тугаган асар ўша йили июл ойи Вали Муҳаммадга бағишланиб, Мутрибий уни янги бош хонга тақдим этган. Ғани Тошкандий ҳақидаги маълумот ҳам шу зайл кейинги йил санаси билан тазкирага кириб улгурган.\n«Тазкират уш-шуаро»нинг бошқа қўлёзма нусхалари мавжудлиги айтилса-да, ҳозирча бу асарнинг фақат ЎзФАШИ Қўлёзмалар хазинасидаги 2253-рақамли мазкур ягона нусхаси илмий жамоатчиликка маълум. Афсуски, Мутрибий қўли билан битилган бу қўлёзма ҳам бизга ноқис ҳолатда етиб келган. Аниқроғи, қўлёзмадан қачонлардир бир неча варақ йиртиб олингани натижасида бу қўлёзманинг 170б-бетидаги матнда узилиш юзага келган. Яъни Мутрибий асар бошидаги мундарижада кўрсатган «нун» ҳарфининг Биринчи нуқтаси ва яна Иккинчи, Учинчи нуқталар бу ерда бутунлай йўқ. Яна шу ерда «син» ҳарфининг Биринчи нуқтасида ҳам бир неча шоир йўқ. Шунга қарамай, бу қўлёзма нусха орқали бизгача 326 нафар ижодкор ҳақидаги қимматли маълумотлар етиб келган.\n«Нусхайи зебоий Жаҳонгир» тазкирасининг ҳам ҳозирча битта нусхасигина маълум. Қўлёзма 1665 йили Шоҳжаҳонободда кўчирилган бўлиб, ҳозир Англиянинг «Индия оффис» кутубхонасида сақланади. Айрим узилиш ва ҳатто имловий хатолардан холи бўлмаган бу қўлёзма асар маълумотларини таҳлил этиш шуни кўрсатдики, мазкур қўлёзма Мутрибийнинг 1626 йил 9 декабрда Жаҳонгир подшоҳга топширган таҳрир нусхаси асосида кўчириб ёзилмаган. Чунки унда Мутрибийнинг Ҳиндистондан қайтганидан кейинги кўрган-кечирганлари ҳам ўрин олган ва бу қўлёзма асардаги энг охирги сана «1037 йил зулқаъда» (1628 йил, август) шаклида қайд этилган. Бу дегани — Мутрибий мазкур қўлёзмага асос бўлган «Нусхайи зебоий Жаҳонгир»нинг бошқа таҳририни Самарқандда 1628 йилдан сўнг ёзиб ниҳоясига етказган. Маълумки, Мутрибий тазкирани Жаҳонгирга топширганда бу ҳукмдор ўзининг ҳам кичик ҳажмдаги тазкирасини Мутрибий тазкираси билан бир муқова ичида сақлашни буюради.\nМутрибий Жаҳонгир подшоҳ билан мулоқотларини хотиралар тарзида алоҳида қаламга олади. Бу асарини у 1627 йил 25 феврал куни Ҳиндда ёза бошлаган. Мазкур мавжуд қўлёзма нусхада эса ҳам Жаҳонгир тазкираси, ҳам учрашув хотиралари тазкирага илова ва хотима сифатида, аммо асар таркибига сингдирилган ҳолда киритилган. Буни муаллиф китоб бошидаги мундарижадаёқ таъкидлаб ўтади. Эндиликда шу аён бўлмоқдаки, Мутрибий ўз асарлари қораламаси ва Жаҳонгир китобидан кўчирмани Лоҳурдан ўзи билан олиб қайтиб, кейинги воқеаларни ҳам уларга жой-жойи билан қўшиб, асарнинг янги таҳририни яратган. Бу таҳрир ҳам қачондир Ҳиндистонга бориб, бир неча бор қайта кўчириб ёзилган ҳамда улардан бир нусха бизгача етиб келган. Асарнинг Жаҳонгирга туҳфа этилган нусхаси эса ҳали топилган эмас. Агар бу қўлёзма нусха ҳам қўлга киритилса, манбашунослик нуқтаи назаридан унинг алоҳида ўз қимматига эга бўлиши шубҳасиздир.\nХулоса қилиб айтганда, шоир ва адабиёцҳунос олим Мутрибий ўз замонасининг пешқадам зиёлиси сифатида XVI аср иккинчи ярми — XVII аср биринчи ярмида мамлакатда маданий-маърифий ишларга бош-қош бўлган, айрим дипломатик юмушларни ҳам бажарган. Бироқ, афсуски, унинг ана шу давр маданий, адабий ҳаётини акс эттирувчи тазкира асарлари ўзбек тилига таржима қилинмасдан келмоқда.\n"http://www.kutubxona.com/wiki/index.php?title=Ismoil_Bekjon._Hind_safari_yoxud_Imomqulixonning_maxfiy_topshirigʻI_(2003)_/_Kiril&oldid=11141" dan olindi


Алла Пугачеванинг невараси Тошкентга келди (фото) - xabar.uz\nАлла Пугачеванинг невараси Тошкентга келди (фото)\n20.06.2022 17:34 0 2679\nТаниқли рус хонандаси Алла Пугачеванинг катта невараси Никита Пресняков Тошкент шаҳрини айланган. Бу ҳақда у Инстаграмда хабар қолдирган.\nПресняков бир муддат АҚШда, онаси Критина Орбакайте билан бирга яшагач, ватанига қайтган. Қайтишда Ўзбекистон орқали учган ва рафиқаси, модел Алена Краснова билан Тошкентни айланган.\n«Таътилдан кейин Тошкент орқали учдик, вақтдан оқилона фойдаланиб, ҳаммасини кўришга қарор қилдик. Чиройли ва озода шаҳар. Одамлари истарали», деб ёзган Пресняков.\nЭслатиб ўтамиз, аввалроқ бедарак йўқ бўлиб кетган рус актрисаси Екатерина Климова ҳамкасби Гоша Куценко билан Тошкентда экани аниқланганди.\nРоссия алла пугачёва\nХориж 27/06, 18:02


Самарқанд туман ҳокимлиги Terra vita бошпанасиз ҳайвонларни вақтинчалик сақлаш марказига қарши даъвони қайтариб олди - Anhor\nAnhor Все посты Самарқанд туман ҳокимлиги Terra vita бошпанасиз ҳайвонларни вақтинчалик сақлаш марказига қарши даъвони қайтариб олди\nСамарқанд туман ҳокимлиги Terra vita бошпанасиз ҳайвонларни вақтинчалик сақлаш марказига қарши даъвони қайтариб олди\nИсточник: Terra vita\nСамарқанд вилояти ҳокимлиги Terra vita бошпанасиз ҳайвонларни вақтинча сақлаш марказига қарши берилган даъвони қайтариб олди. Бошпана аввалги жойида қолади, бироқ итларнинг хуриши ҳудуд аҳолисини безовта қилмаслиги учун шовқин ва овоз изоляцияси ўрнатилиши керак, дея қайд этади ташкилот.\nБошпананинг ишлари ва режалари кўп, унга қуйидагиларда ёрдам бериш керак:\n— товуш ва шовқин изоляциясини ўрнатиш;\n— марказ волонтёрига айланиш;\n— итлар учун овқат ва дори-дармонлар харид қилиш;\n— ҳар қандай суммани марказ фаолияти учун ўтказиш.\nАлоқа ва ёрдам учун контактларни бошпананинг Telegram-канали (@terrasamarkand) тавсифида билиб олиш мумкин.\nБошпана раҳбарияти Ветеринария ва чорвачиликни ривожлантириш давлат қўмитаси, Экология давлат қўмитаси ва экопартия, Самарқанд шаҳар ва вилояти ҳокимликларига ҳамда бошпанани қўллаб-қувватлаган барча зооҳимоячиларга ўз миннатдорчилигини билдиради.\nКиракашларни ҳақорат қилган Янгийўл туман ЙҲХБ бошлиғининг ўринбосари ишдан бўшатилди\nМаҳаллий маҳсулотни биржага қўйиш процедураси соддалаштирилади


3 август, 2020, 01:00\nТеглар:Жасур Яхшибоев | Эдинсон Кавани | Луис Суарес\nУ яна юлдузларга қарши ўйнайди\nБеларусь чемпионати биринчи даврасининг энг яхши футболчиси Жасур Яхшибоев pressball.by сайтига блиц-интервью берди.\n- Сиз борган ва ҳайратланган шаҳар қайси?\n- Қатар пойтахти Доҳа. Бирлашган Араб Амирликларининг Дубай шаҳрини ҳам айтган бўлардим. Бу шаҳар зўр. Ўта замонавий, баланд ва чиройли иморатлар кўп. Осиё чемпионлар лигасида ўйнаганимизда “Пахтакор” сафида ва ўртоқлик учрашуви учун Ўзбекистон олимпия терма жамоаси билан борганман. Лекин мен учун энг севимли шаҳар бу Тошкент.\n- Сиз яхши кўрган фильм?\n- Кинони унчалик хуш кўрмайман. Бўш вақтим бўлса, футбол томоша қиламан. Умуман олганда эса, фантастик фильмлар ёқади. Мисол учун “Марвел”. Актёрлардан эса Том Круз ва Жонни Депп.\n- Сизга ёқадиган таом? Шубҳасиз, палов бўлса керак.\n- Худди шундай. Уни қўй гўшти ва гуручдан тайёрлашади. Майиз ва сабзи солинади. Тайёр паловнинг устига қази қўйилади. Одатда, помидор ва бодрингдан тайёрланган салат билан истеъмол қилинади. Ўзбекистонда ҳар пайшанба палов дамлаш анъанаси бор.\n- Энг яхши қўшиқчи?\n- Ўзбек мусиқасини танлайман. Шоҳруҳхон ва Муниса Ризаева. Улар севги ҳақида куйлайди. Арабча ҳам ёқади. “Энергетик” кийим алмаштириш хонасида ва автобусда африкалик йигитлар французча рэп қўяди. Тушунмасам ҳам эшитавераман.\n- Севимли байрамингиз қайси?\n- Туғилган куним ҳам, Янги йил ҳам эмас. Рамазон ва Қурбон ҳайити. 21 март – Наврўз. Бу баҳор келиши билан боғлиқ байрам.\n- Ёқтирган рақамингиз?\n- 24. Шу санада туғилганман. 7 ҳам ёқади. Шу рақамда ўйнаяпман. 9 ва 10 сонлари ҳам ёқади. Ўзбекистонда 9- ва 22-рақамларда ўйнаганман.\n- Кундузини танлайсизми ёки оқшомни?\n- Оқшомни. Ухлашни яхши кўраман. “Энергетик”да эрталаб 8:30 даги машғулотга туришга қийналардим. Ҳозир сал кўникдим. Ўзбекистонда ҳарорат иссиқ бўлгани учун асосан кечқурун шуғулланардик.\n- Уйда қолишни хуш кўрасизми ёки кўча айланишни?\n- Буниси эликка эллик. Бу кўпроқ машғулотда қанча куч сарфлаганимга боғлиқ.\n- Қайси фасл ёқади?\n- Ёз. Чунки иссиқ бўлади. Чўмилиш ва тобланиш мумкин. Кўчада енгилроқ кийинса бўлади. Ўзбекистонда ёзда ҳаво ҳарорати 50 даражага яқин бўлади.\n- Ёқтирган жамоангиз “Барселона” эканини айтгандингиз...\n- Ҳа. Бу жамоани Гвардиола бошқарган пайтдан ёқтираман. У “Барса”га янги – тўпни назорат қилиш усули, яъни “тики-така”ни олиб кирди. Месси ҳам айнан Гвардиола даврида ҳақиқий юлдузга айланди.\n- У севимли футболчингизми?\n- Нафақат менинг, балки кўпчиликнинг ёқтирган ўйинчиси. Менга “Манчестер Сити”даги Маҳрез ва “Боруссия”даги Санчонинг ўйини ҳам ёқади.\n- Футболдан ташқари ёқтирган спортчингиз ким?\n- Муҳаммад Али. Инсон сифатида менга ўрнак. У мусулмон ва кўпчилик унга эргашиб ислом динини қабул қилган.\n- Ўзбекистондан бошқа қайси терма жамоа ёқади?\n- Испания. Лекин кейинги пайтда ўз даражасида ўйнай олмаяпти. Мен Иньеста ва Хави ўйнаган даврдан Испанияни ёқтириб қолганман. Ўшанда испанлар жаҳон ва Европа чемпиони бўлганди. Унгача Германиянинг ўйини ёқарди. Уларнинг услуби умуман бошқача. Тартибли ва тизимли ўйин намойиш қилишади.\n- Энг зўр стадион?\n- Қатардаги “Ас-Садд” клуби стадиони. У ерлар жуда иссиқ, шунинг учун стадион бўйлаб кондиционерлар ўрнатилган. Стадионга киришинг билан салқин ҳавони ҳис қиласан. Битта майкада бўлган одам совуқ қотиши мумкин. 15 минг томошабин сиғади. Қатарда кўпчилик футболга бормайди. Беларусда эса Минскдаги “Динамо” ва “Борисов-Арена” бўлса керак.\n- Ўзингиз иштирок этган энг қизиқарли баҳс қайси?\n- 2018 йилда Ўзбекистон миллий терма жамоасининг Уругвай ва Марокашга қарши ўтказган ўртоқлик ўйинлари. Қандай зўр футболчилар ўйнаган. Уругвай билан учрашувда Суарес, Кавани ва Годинга қарши ўйнаганман. Марокашга қарши баҳсда Ҳакими, Буфал, Зиеш ва бошқа юлдузлар билан тўқнаш келганмиз. Сенегал билан спаррингда захирада қолдим. Майдонда Садио Мане порлади.\n- Ҳеч қачон таслим бўлмаслик! Қийин дамлар ҳар кимда бўлади. Буни енгиб ўтиш керак. Ҳар куни нимага қодирлигингни кўрсатишинг керак. Шундагина мақсадга эришасан.\nУзбекистан клубы дарежесин соран Жасурдан\nКизболасифатрок.... Аразлайди салгина огиррок хазиллашсанг... Доим грустно юради...\nДжеко, братиш так зачем грустишь? Пошли всех нах... улыбайся и воспользуйся то что тебя можно)\nДдеко, братиш так зачем грустишь? Пошли всех нах... улыбайся и воспользуйся то что тебя можно)\nЙигит фикрлашни бошлабти.Омад, санга Жасур! Котта кетмасдан меҳнат қил. Шунда ҳаммаси яхши бўлади, укам. Сандан умидимиз котта.\nТЕЗКОР ХАБАР Кавани ишсиз қолмайди. “Барселона” унга махсус таклиф тайёрламоқда\n"Барселона" Суарес ўрнига 4 нафар ҳужумчи номзодини кўриб чиқмоқда\nВидео Кавани, Агуэро, Суарес ва Мессилар гол урган ўйинда ким ғолиб бўлди? (видео)\nФутбол | 10 август, 2020, 00:05\nФутбол | 10 август, 2020, 20:03\nSPORTS.uz талқини бўйича А Серия рамзий терма жамоаси


Туркия Россияга курорт шаҳарларга парвозларни тиклашни таклиф қилди\nРоссия ҳукумати 15 апрелдан 1 июнгача Туркия билан авиақатновларни чеклаганди.\nТуркия делегацияси Россия бош вазири ўринбосари Татяна Голикова билан ўтказилган музокараларда Германияга нисбатан қўлланилган хавфсиз туризм моделини таклиф қилди. Бу ҳақда Туркия маданият ва туризм вазири Меҳмет Нури Эрсўй маълум қилди.\n«Россиялик туристлар асосан Анталю, Бодрум, Даламан ва Измирга боришади. Бу ҳудудларда коронавирус юқтириш кунлик кўрсаткичлари Туркия бўйича ўртача кўрсаткичдан 50 фоизга паст. Биринчи босқичда мана шу аэропортларга парвозларни бошлашни таклиф қиламиз», — деди у.\n«Бу тизимни Германия билан йўлга қўйдик, у жуда муваффақиятли бўлди. Россия томонига ҳам шуни таклиф қилдик. Барчаси Россия ҳукумати қарорига боғлиқ», — дея қўшимча қилди Эрсўй.\nТуркияда апрел-май ойларида коронавирус эпидемиясининг авж олиши ортидан мамлакат касаллик юқтиришлар сони бўйича дунёда бешинчи ўринга чиқди. 24 май ҳолатига Туркияда коронавирус юқтирганлар сони 5,18 млн нафарга етган.\nМамлакатда 29 апрелдан 17 майгача тўлиқ локдаун жорий этилганди.\nМамлакат президенти Ражаб Тоййиб Эрдўған 17 май куни ҳукумат эпидемияни назорат остига олганини ва карантин режими юмшатилишини маълум қилди.


Ўзбекистон ўзининг Uzphone мессенжерини ишлаб чиқмоқда - Terabayt.Uz\n"Ўзбектелеком" яқин вақт ичида Uzphone мессенжерини ишга туширишни режалаштирмоқда. Ишлаб чиқарувчиларнинг билдиришларича, у Telegram, Skype, Viber ва WhatsApp мессенжерларининг муқобили бўлади.\nҲозирда мессенжер альфа-синов босқичида бўлиб, у орқали ҳозирча матнли хабарлар жўнатиш ва қўнғироқ қилиш мумкин.\n"Ҳозирча у кенг оммага тақдим этилгани йўқ. Икки ой ичида бета-синов босқичига ўтамиз. Келаси йили у расман тақдим этилиши режалаштирилган", — деди "Ўзбектелеком" филиали директори Марат Фаттоҳов.\nФаттоҳовнинг айтишича, жаҳонга машҳур иловаларнинг маҳаллий муқобилини яратиш зарурати қатор омиллар, жумладан, хориж компаниялари Ўзбекистонда топаётган даромаднинг бир қисмини мамлакатда қолдириш истаги ҳамда фойдаланувчиларга камроқ траффик сарфлаш имконини бериш билан боғлиқ.\nКелгусида, тахминан бир йилдан сўнг илова смарт-телевизорлар ва кузатув камералари билан ҳам боғланади. Компания 1 миллион нафаргача ушбу мессенжер фойдаланувчиларига техник хизмат кўрсатиш имкониятига эга.


Тил ўрганишда самарали усул – Сурхон тонги\nБош саҳифа / Таълим / Тил ўрганишда самарали усул\nФеврал 26, 2019\tТаълим Изоҳ қолдириш 763 Кўрилди\nТил ўрганиш мураккаб жараён. Ўрганувчи ёки ўқувчи бирор тилни ўзлаштирар экан, бевосита турли методлардан фойдаланади. Айниқса, ўқувчининг ёши, қизиқишлари, салоҳиятини эътиборга олиб, уларга мос келадиган услуб танлаган маъқул.\nЎқувчи дарс жараёнида бирор матн ёки диалогни ролга киришиб ижро этганда, сўзларни ўзиники қилиб олади ва матн мазмунига мос равишда ҳаракат қилади. Бу сўзларни эслаб қолишга замин яратади.\nОғзаки нутқ кўникмасининг ўсишида қизиқиш муҳим аҳамиятга эга. Ўрганувчи чет тилида ўзи, оиласи, ўқиётган мактаби, тилини ўрганаётган мамлакат ҳақида мустақил матн тузиши, уни гапириб бераётганда шунчаки баён этмай, ижро этиши лозим. Бундай ўйинлар оғзаки нутқ кўникмаларини ривожлантирибгина қолмай, ўрганувчининг ўзига бўлган ишончини оширади.\nҚолаверса, саҳна кўринишларини ижро этиш ўйинида гуруҳларга бўлиниб ўтказиш мақсадга мувофиқдир. Гуруҳлар бир-бирларини назорат қилади, баҳо беради ва ўз муносабатини билдиради. Босқичма-босқич давом этувчи бундай ўйинлар тил ўрганишда яхши самара беради.\nТэгларсамара таълим тил ўрганиш\nОлдинги Суд шаффофлиги ва жазо муқаррарлиги\nКейинги Олов ёвга айланмасин